title: Atle Selberg

text: Toisen maailmansodan aikana Selberg työskenteli yksin eikä voinut julkaista tuloksiaan, sillä Saksa oli miehittänyt Norjan. Sodan jälkeen hänen tuloksensa tuli julki, muun muassa todistus sille, että Riemannin zeeta-funktion nollakohtien kriittisellä suoralla Re(s)=1/2 olevien nollakohtien lukumäärä verrattuna kaikkiin funktion nollakohtiin on aidosti positiivinen. Sodan jälkeen Selberg keskittyi seulamenetelmän tutkimiseen. Menetelmä oli matemaatikkojen tiedossa ennestään, mutta Selberg keksi uusia käyttötapoja menetelmälle. Vuoden 1947 julkaisussaan hän esitteli Selbergin seulan, jolla pystyi antamaan ylärajoja joidenkin ongelmien ratkaisujen olemassaololle. Muun muassa Chenin lause pystyttiin todistamaan Selbergin seulan avulla. Vuonna 1948 Selberg keksi alkeellisen todistuksen alkulukulauseelle. Paul Erdős keksi samaan aikaan Selbergin idean avulla toisen todistuksen alkulukulauseelle, mikä aiheutti riidan tutkijoiden välille siitä, kumpi keksi todistuksen ensimmäisenä. Vuonna 1950 Selberg sai saavutuksistaan Fieldsin mitalin.


title: Atle Selberg

text: Selberg muutti Yhdysvaltoihin 1950-luvulla, ja hän oli siitä asti töissä Institute for Advanced Studyssa. 1950-luvulla hän yhdisti spektriteorian lukuteoriaan, ja tämä tutkimus kulminoitui Selbergin jälkikaavaan, joka on hänen tunnetuin tuloksensa. Tämä kaava antaa duaalisuuden Riemannin pinnan pituusspektrille ja Laplacen matriisin ominaisarvoille. Tulos on analoginen alkulukujen ja Riemannin zeeta-funktion duaalisuuden kanssa. Vuonna 1986 Selberg sai Wolfin palkinnon.


title: Johan Amos Comenius

text: Johan Amos Comenius ( , , , ) (28. maaliskuuta 1592 – 15. marraskuuta 1670) oli tšekkiläinen kasvatusajattelija, teologi, opettaja, filosofi, kasvattaja ja kirjailija. Itseään hän piti etenkin teologina, vaikka jälkimaailma on oppinut tuntemaan hänet enemmän pedagogina, kasvatusajattelijana ja koulujen uudistajana.


title: Johan Amos Comenius

text: Comeniuksen toiminnan taustalla on hussilainen kirkollinen uudistus ja böömiläis-määriläisen veljesyhteisön traditio. Comenius oli hussilaisen kirkon böömiläis-määriläisen veljesyhteisön (Unitas fratrum) viimeinen piispa. Veljesyhteisön tradition perillisenä hän oli ennen muuta kasvatuksen ja koulutuksen kehittäjä ja didaktiikan eli opetusopin isä.


title: Johan Amos Comenius

text: Comeniuksen mukaan ihmisen koko elämä oli koulua, jatkuvaa oppimista ja kasvua, kehdosta hautaan asti. Maailma oli koko ihmiskunnan koulu, suuri oppimisyhteisö, jossa kansojen tuli rauhan, yhteistyön ja vastavuoroisuuden hengessä kasvaa toinen toisensa kunnioittamiseen, inhimillisyyteen ja Jumalan tuntemiseen. Hän esitti myös tieteen ja kasvatuksen kansainvälisen yhteistyöelimen, "Collegio lucis" (Valon kollegio) perustamista, joten UNESCO on pitänyt Comeniusta omien periaatteidensa edelläkävijänä. Comeniuksen kasvatuksen, teologian ja filosofian, sekä muunkin toiminnan päämäärä oli parantaa ihmiskunnan onneton tila. Comenius vaati kaikkien lasten oikeutta koulutukseen sukupuoleen ja yhteiskunnalliseen asemaan katsomatta ja hän suunnitteli ensimmäisenä maailmassa laajan ja yksityiskohtaisen ohjelman vaatimustensa toteuttamiseksi teoksessaan "Didactica magna" (Suuri opetusoppi). Comenius piti Eurooppaa maailman sydämenä, Saksaa Euroopan sydämenä, Saksaan silloin kuulunutta Böömiä Saksan sydämenä ja Prahaa Böömin sydämenä.


title: Johan Amos Comenius

text: Comeniuksen syntymäpaikka ei ole varmasti tiedossa, lähinnä on esitetty Nivnice-nimistä paikkakuntaa tai Uherský Brodia Määrissä, jotka tiedetään hänen lapsuutensa tärkeiksi kasvuympäristöiksi. Nimi Comenius taas juontaa juurensa pienestä Komňa-nimisestä kylästä, jossa hänen perheensä asui (tšekiksi: "Komňa" > "Komenský"; Comenius on latinalaistettu muoto). Nimen latinalaista muotoa Comenius alkoi käyttää myöhemmin, mutta kirjoitti eräissä varhaisissa asiakirjoissa nimensä myös Joannes Amos Nivnicensis. Comeniuksen isoisää kutsuttiin unkarilaisperäisellä nimellä. Perhe oli muuttanut 1500-luvun alussa Slovakiasta, silloisesta Pohjois-Unkarista. Unkarin kieli olikin yksi niistä kielistä hänen äidinkielensä tšekin lisäksi, jotka Comenius hallitsi.


title: Johan Amos Comenius

text: Comeniuksen elämäntarinassa on traagisia käänteitä. Onnellisena alkanut lapsuus keskeytyi jo kymmenvuotiaana, kun hänen vanhempansa ja kaksi sisarustaan kuolivat. Poika joutui sukulaisten hoidettavaksi. Pian huomattiin pojan lahjakkuus ja hän pääsi opilliselle uralle, ensin veljesyhteisön kouluihin ja sittemmin Herbornin, (Hessen) sekä Heidelbergin yliopistoihin. Yliopisto-opinnoissa Comenius perehtyi laajempaan eurooppalaiseen sivistysperintöön ja uusiin tieteellisiin keksintöihin, joita kohtaan hän osoitti kiinnostusta. Muun muassa Baconin ja Vesaliuksen ajatukset tulivat tutuiksi. Erityisesti saksalainen professori ja ensyklopedisti Johann Heinrich Alsted teki vaikutuksen Comeniukseen. Pyrkimys sivistykseen alkoi kyteä ja Comenius ryhtyi suunnittelemaan suurta tšekinkielistä sanakirjaa, johon hän aikoi koota äidinkielensä rikkaudet. Heidelbergissa hän tutustui myös Kopernikuksen heliosentriseen maailmankuvaan. Hän ei uskonut sitä, sillä hänen mukaansa se alensi Maan planeettojen tasolle, eikä sellainen maailmankuva voinut hänen mielestään pitää paikkaansa. Sen sijaan hän omaksui Tyko Brahen maailmankuvan, jossa Aurinko ja Kuu kiertävät Maata ja muut planeetat Aurinkoa.


title: Johan Amos Comenius

text: Suoritettuaan yliopisto-opintonsa 1614 Comenius palasi kotiseudulleen opettaen ensin veljesyhteisön koulussa Preraussa ja toimien myöhemmin myös seurakunnan paimenena ja koulun johtajana Fulnekissa. 1600-luvun eurooppalaisen yhteiskunnan kriisi alkoi kuitenkin pian koskettaa Comeniuksen toimintaa, kun poliittiset ja uskonnolliset jännitteet kasautuivat ristiriidoiksi johtaen lopulta avoimeen vihamielisyyteen protestanttien ja katolisten välillä. Comenius joutui jättämään kotinsa, vaimonsa ja lapsensa ja piileskeli metsissä, sillä pappeja kohtaan viha oli suurimmillaan. Kärsimyksen, kuoleman ja vihan keskellä myös Comeniuksen vaimo ja lapset menehtyivät ruttoon. Comenius kamppaili sisäisissä ristiriidoissa paeten yhä syvemmälle metsiin. Näiden vuosien kahdessa teoksessa "Surujen mies" (1623) ja "Maailman labyrintti" (1623) kuvastuu henkilökohtainen ja yhteiskunnallinen syvä kriisi.


title: Johan Amos Comenius

text:
Vuonna 1628 Comenius joutui jättämään kotimaansa yhdessä suuren pakolaisjoukon kanssa. Turvapaikka löytyi Lesznon kaupungista Puolasta. Sitä ennen hän oli tutustunut Elias Bodinuksen didaktiseen teokseen ja toivoi voivansa kirjoittaa vastaavanlaisen tšekkiläisille. Näin sai alkunsa tšekkiläinen "Didaktika", jota Comenius myöhemmin muokkasi ja käänsi latinankielelle, jollaisena se myös tuli tunnetuksi nimellä "Didactica magna", Suuri opetusoppi. Opettaessaan Lesznon latinakoulussa hän sai kokeilla pedagogisia menetelmiään. Hän oivalsi myös varhaiskasvatuksen suuren merkityksen laatien teoksen "Informatorium der Mutterschul", jossa hän käsittelee varhaiskasvatuksen kysymyksiä perusteellisemmin kuin kukaan aikaisemmin. Teos, joka nosti hänet maailmanmaineeseen oli kuitenkin "Janua linguarum reserata" Avattu kielten ovi (1631), latinankielen realistista ajattelutapaa hyödyntävä oppikirja, josta otettiin pian painoksia eri kielillä Euroopassa.
Lesznon vuosina tulee esille myös Comeniuksen pansofinen toiminta. Pansofiaan (Universaali viisaus) Comenius tahtoi koota sellaisen kokonaisesityksen maailmasta ja tiedosta, joka auttaisi ihmiskuntaa rakentamaan onnellisemman tulevaisuuden ja rauhan. Hän tahtoi koota siihen kaiken ihmistä koskevan tiedon harmoniseksi kokonaisuudeksi, mutta joutui pian teologien kritiikin kohteeksi, vaikka 1600-luvun yleishenkisyyden ilmapiirissä myös pansofisella ajattelulla oli runsaasti kannattajia. Näiden pyrkimysten edistäminen johti hänet myös kosketuksiin englantilaisten aatetoverien, erityisesti Samuel Hartlibin kanssa. Pansofiaan kuului keskeisesti tiedemiesten kansainvälinen yhteistyö ja niinpä Comenius kutsuttiin Englantiin vuonna 1641 keskustelemaan pansofiastaan ja aloittamaan laaja uudistusohjelma. Takana oli vahva parlamentaarinen ryhmittymä. Poliittiset levottomuudet Englannissa keskeyttivät kuitenkin pian uudistustoimet ja Comenius joutui jättämään maan 1642, mutta yhteydet englantilaisiin aateveljiin säilyivät kirjeenvaihdossa. Englannissa Comenius viimeisteli tärkeän teoksen "Via lucis ", Valon tie, jossa hän esittää pähkinänkuoressa pansofisen uudistusohjelmansa perusteet.


title: Johan Amos Comenius

text: Comenius sai paljon kutsuja eri puolilta, ja myös Ranskassa oltiin kiinnostuneita hänen ajatuksistaan. Comenius tapasi filosofi René Descartesin, joka oli varsin eri kannoilla teologian ja filosofian välisissä suhteissa pitäen nämä alueet tarkasti erillään toisistaan. Comenius ei hyväksynyt myöskään Descartesin väitettä, jonka mukaan eläimet ovat täysin tunnottomia ja vaistonvaraisia olentoja. Comenius vastasi myönteisesti ruotsalaisten esittämään kutsuun ja matkusti Norrköpingiin Ruotsiin keskustellen koulunuudistusasiasta kansleri Axel Oxenstiernan kanssa, joka oli varsin hyvin perillä koulua ja kasvatusta koskevista kysymyksistä, vaikka suhtautuikin varsin kriittisesti pansofiaan. Comeniuksen tukija Ruotsissa oli rikas teollisuusmies, Louis de Geer, joka rahoitti hänen toimintaansa ja jolta Comenius toivoi ruotsalaisilta apua tšekkiläisille veljilleen uskonvapauden asioissa. Comeniuksen sai tehtäväkseen laatia oppikirjoja kouluille, joka liittyi parhaillaan käynnissä olevaan koulunuudistukseen. Hänen toimipaikakseen osoitettiin Elbingin kaupunki, joka kuului Ruotsin Itämeren takaisiin alueisiin. Alkoi varsin raskas kuuden vuoden jakso, sillä Comeniuksen mielessä oppikirjatyön lisäksi kehkeytyi suuri pansofinen haave ihmiskunnan johtamisesta rauhan tilaan. Suunnitelman hän puki seitsenosaisen teoksen muotoon, jolle antoi nimen "De rerum humanarum emendatione consultatio cathoica" (Yleinen neuvottelu inhimillisten asioiden parantamisesta). Tästä idealismista ruotsalaiset eivät olleet kiinnostuneita ja koska Comenius vielä osallistui Thornin uskonnollisia ristiriitoja sovitteleviin neuvotteluihin (1645), alkoivat välit Comeniukseen viiletä ja lopulta Oxestierna tahtoi toteuttaa ruotsalaisen koulunuudistuksen vanhan suunnitelman pohjalta. Comenius tunsi työnsä valuneen hukkaan, vaikka tältä ajalta on peräisin eräs hänen didaktisen osaamisensa merkittävimpiä teoksia "Methodus linguarum novissima" (Kielten uusin menetelmä).


title: Johan Amos Comenius

text:
Comenius palasi Puolan Lesznoon (1648) ja hänet valittiin veljesyhteisön piispaksi. Matkasta muodostui traaginen, sillä Comeniuksen toinen vaimo makasi kuolemansairaana hevosten vetämissä kärryissä kaksi pientä lastaan vierellään. Hän kuoli pian perilletulon jälkeen. Myös Oxenstierna unohti ruotsalaiset tšekkien uskontovapauskysymyksessä ja lohduttoman tilanteen murtamana Comenius kirjoitti uskonnollisen teoksen, eräänlaisen uskontunnustuksen, jolle antoi nimen "Kuolevan äidin testamentti tšekkiläiselle veljeskunnalle", joka tunnetaan myös lyhyesti tšekkiläisestä nimestään, Ksaft, testamentti. Lopussa Comenius ilmaisee vakaumuksensa, että tšekin kansan kohtalo vielä kääntyy. Comeniuksen toivon sanoista tuli tšekkiläisen kansan uskon rukous ja tunnus sukupolvelta toiselle.
Vaikka Westfalenin rauha vuonna 1648 tuli veljesyhteisön kannalta raskaaksi, päätettiin toimintaa jatkaa. Comenius kutsuttiin Unkariin Sarospatakiin kouluoloja järjestämään. Hän noudatti ruhtinas Racoczin kutsua ja saapui kahden avustajansa kanssa Unkariin myöhäissyksyllä 1650. Tavoitteena oli koulutyön uudistaminen Comeniuksen laatimien linjojen mukaisesti, mitä kuvaa hänen Unkarin kaudellaan laatimansa teos "Schola pansophica" (Pansofinen koulu). Vaikka uudistus kohtasikin monenlaisia vaikeuksia, muodostui Unkarin kaudesta monella tavalla merkittävä. Eräs tällainen merkittävä uudistus oli kuvien tehokas hyödyntäminen opetuksessa, joka johti ensimmäisen systemaattisesti kuvitetun oppikirjan, "Orbis sensualium pictus" (Kuvitettu näkyväinen maailma) idean syntymiseen. Teos painettiin 1658 Nürnbergissä. Lisäksi Comenius yhdisti draaman koulutyöhön, minkä tuli vaikuttaa siihen, että koulu muuttuisi raskaasta raadannasta leikinomaiseksi. Tätä kuvaa myös teos "Schola ludus" (Koulu leikkinä).
Kesäkuussa 1654 Comenius lähti Sarospatakista suuren oppilasjoukon saattaessa häntä kauas kaupungin ulkopuolelle. Puolan Lesznossa odottivat uudet haasteet poliittisten jännitteiden kasvaessa taas Ruotsin ja Puolan välille. Pian Lesznon kaupungissa väkivalta ja epäjärjestys lisääntyivät. Eri puolilla syttyi tulipaloja Comenius perheineen ollessa hengenhädässä. Comenius kaivoi kuopan talonsa lattian alle ja kätki sinne arvokkaimmat käsikirjoituksensa paeten perheineen kaupungista. Vain muutama hiiltynyt käsikirjoitus vältti tuhon. Lopullisesti tuhoutuneita olivat pansofian periaatteet sisältävä käsikirjoitus, samoin suuri tšekinkielen sanakirja, johon Comenius oli koonnut aineistoa yli 30 vuotta.


title: Johan Amos Comenius

text: Loppuvuodesta 1656 Comenius päätyi vapaamieliseen Amsterdamiin, jossa hän oli vieraillut jo aiemmin ja jota monet taiteilijat pitivät turvapaikkanaan. Kaupunki tuli myös Comeniuksen elämän viimeiseksi turvapaikaksi. Hänet otettiin vastaan kunnioittaen ja kykeni jatkamaan työtään rauhassa. Kaupungin neuvosto osoitti kiinnostusta hänen teoksiaan kohtaan, antoipa Juriaen Owensin maalata Comeniuksen, "kansakuntien opettajan" muotokuvankin. Comenius kokosi kaikki didaktiset teoksensa kokoomajulkaisuun "Opera didactica omnia" (Kootut didaktiset teokset, 1657) ja omisti sen Euroopan ilolle ja Alankomaiden ylpeydelle, Amsterdamille. Tämä teos tuli erittäin merkittäväksi länsimaisen kasvatuksen ja koulutuksen historiassa.


title: Johan Amos Comenius

text: Comeniuksen päätyö oli kuitenkin ihmiskunnan uudistukseen tähtäävä seitsenosainen suurteos, "De rerum humanarum emendatione consultatio catholica", jonka hän oli aloittanut jo Ruotsin kaudellaan 1640-luvulla. Vuonna 1666 hän saattoi painattaa teoksesta sen kaksi ensimmäistä osaa, "Panegersia" (Universaali herätys) ja "Panaugia" (Universaali valaistus), mutta muut osat vaativat vielä työstämistä ja toisaalta Comeniuksella oli se kiliastinen vakaumus, että hänen teoksensa olisivat tärkeitä koko maailmaa koskevassa yleisreformissa. Hän tahtoi sen valaisevan ihmiskuntaa yllätyksenä, kuin salama. Vuosien kuluessa Comeniuksesta tuli kärsimätön. Hän uskoi Jeesuksen palaavan tietyn vuosimäärän kuluttua joko tämän syntymästä tai kuolemasta. Näistä kummastakin tämä aika tuli kuluneeksi hänen aikanaan, mutta elämänsä loppuun asti Comenius odotti kuumeisesti Kristuksen hyvin pikaista paluuta, jota ei kuitenkaan tullut. Comenius alkoi viimeisinä vuosinaan työstää "Clamores Eliae" -nimistä teosta, jossa hän profeetalliseen tapaan 'Elian hengessä' julistaa suuren sapatin koittamisesta, sekä yleisen sopimuksen ja sovinnon saavuttamisesta koko ihmiskunnan hyväksi. Teos jäi keskeneräiseksi ja käsikirjoitus löydettiin vasta omana aikanamme.


title: Johan Amos Comenius

text: Vuonna 1668 painettiin Comeniuksen Englannissa kirjoittama "Via lucis" (Valon tie), jossa pansofinen uudistusohjelma on esitetty tiivistettynä ja jonka hän omisti Lontoon vuonna 1660 perustetulle Royal Societylle. Samana vuonna ilmestyi myös uskonnollinen teos, "Unum necessarium" (Ainoa välttämätön), jota on pidetty Comeniuksen testamenttina jälkimaailmalle. Kirjallisia töitä Comenius jatkoi loppuun asti keräten aineistoa ja pyrkien saamaan pansofisen pääteoksensa valmiiksi. Voimat kuitenkin vähenivät ja lopulta hänen täytyi antaa teoksen painoon saattaminen avustajalleen Kristian Nigrinille ja pojalleen Danielille. Ajatus työn keskeneräisyydestä teki viimeisten viikkojen kärsimykset raskaaksi. Marraskuun 15:ntenä 1670 Comenius kuoli Amsterdamissa ja haudattiin walloonikirkon alle Naardenissa.


title: Johan Amos Comenius

text: Comeniuksen tuotanto on yli 200 teosta ja useita käsikirjoituksia on tullut päivänvaloon vasta omana aikanamme. Varsin dramaattinen oli myös hänen suuren pansofisen pääteoksensa kohtalo. Sitä ei yrityksistä huolimatta painettu ja käsikirjoitus kulkeutui lopulta pietistien mukana Saksan Halleen August Hermann Francken laitosten kirjastoon. Hallessa teoksesta painettiin sen ensimmäinen osa, "Panegersia" (1702) mutta ilmeisesti ankaran kritiikin takia käsikirjoitus katosi lopulta kirjaston mittaviin kokoelmiin, josta sen lopulta löysi professori Dimitri Tschizewskij 1930-luvun puolivälissä. Monien tutkijoiden vuosien ponnistelujen tuloksena tämä ihmiskunnan uudistamiseen tähtäävä pansofinen suurteos painettiin Prahassa vuonna 1966.


title: Johan Amos Comenius

text: Comeniuksen toiminta Ruotsin koulun hyväksi 1640-luvulla kosketti myös Suomea. Vaikka Comeniuksen koulujen uudistus ei johtanutkaan toivottuihin tuloksiin, oli aika Suomen kannalta merkityksellinen. Tarton yliopistossa kreikan ja itämaisten kielten professorina työskennellyt nuori ruotsalainen kielimies Johannes Gezelius vanhempi tutustui Comeniuksen pedagogisiin ajatuksiin, ja käänsi tämän "Janua linguarum reserata" -oppikirjan Uuden testamentin kreikaksi käyttäen sitä oppimateriaalina. Gezelius kuului Comeniukselta vaikutteita saaneeseen ireeniseen (kreikan "eirene" ’rauha’) reformistipiiriin ja osallistui Thornin uskonnollisia ristiriitoja sovittelemaan pyrkivään kokoukseen, jossa hän on ilmeisesti tavannut Comeniuksen.


title: Johan Amos Comenius

text: Suomen kieli kiinnosti Comeniusta, koska hänelle lahjoitettiin vuonna 1646 kaksi kappaletta ensimmäisen suomenkielisen Raamatun (1642) painoksesta. Tältä ajalta ovat myös peräisin Comeniuksen havainnot suomen ja unkarin kielten yhtäläisyyksistä, jotka hän esittää teoksessaan "Methodus linguarum novissima". Pian arvovaltainen Leibnizin johtama perinne alkoi pitää häntä suomen ja unkarin kielisukulaisuuden keksijänä. Vaikka myöhemmin E. N. Setälä antoi kunnian tästä saksalaiselle Martin Vogelille, Comeniuksen asema suomalais-ugrilaisen kielentutkimuksen innoittajana on yleisesti tunnustettu.


title: Johan Amos Comenius

text: Comeniuksen toiminta Ruotsin koulun hyväksi 1640-luvulla oli merkittävä aika Suomelle, koska vuonna 1664 Johannes Gezelius valittiin Turun hiippakunnan piispaksi. Gezelius oli käytännön pedagogi ja uudistaja, joka tehokkaasti sovelsi ja toteutti Comeniuksen pedagogisia aatteita hiippakunnassaan. Tässä hänta auttoi oma kirjapaino ja mittava kirjallisuuden kustannustoiminta, johon hän käytti myös suuren osan omista varoistaan. Kirjallisuuden painattamisessa ja levittämisessä piispa puuhaili elämänsä loppuun asti ja hänen kirjoittamiaan kirjoja luettiin vielä 1800-luvullakin ("Yxi paras Lasten Tawara" ja "Grammatica graeca"). Suomen kansanopetuksen isän kunnianimen Gezeliukselle antoivat jälkipolvet ja he muistavat hänet erityisesti paitsi kirjallisuudestaan, myös sisälukutaidon opetuksen aloittamisesta Suomessa, sekä edistyksellisen kansanopetuksen kehittämisestä. Gezelius muokkasi lähteitään omiin tarpeisiinsa. Yhteydet Comeniuksen didaktiikkaan, varsinkin "Opera didactica omniaan" ovat selvät teosten esipuheissa, sekä hänen hiippakuntaa varten laatimissaan säädöksissä. Comeniuslaisuus ilmenee selvästi hiippakunnan koulujärjestyksessä "Methodus informandi" (Opetuksen menetelmä, 1683), jossa Gezelius hahmottelee kiinteisiin kouluihin perustuvan kansanopetuksen, jonka opetusohjelma oli aikaan nähden yllättävän laaja sisältäen lukutaidon oppimisen lisäksi myös kirjoitusta ja aritmetiikkaa. Triviaalikoulujen ja kaupunkipedagogioiden keskeiseksi teokseksi Gezelius otti kuvitetun "Orbis sensualium pictus" oppikirjan, jonka rakenne oli laadittu pansofisten periaatteiden mukaan esittämään maailman kokonaisuutta. Yliopisto-oppikirjansa "Encyclopaedia synoptica" (1672), joka oli filosofisten tieteenalojen yleiskatsaus, pedagogisen idean Gezelius tulkitsee hyödyntämällä Comeniuksen "Didactca magna" -teoksessa käyttämiä kielikuvia.


title: Johan Amos Comenius

text: Comeniuksen aatteita hyödynsi eniten Suomessa Gezelius. Hänen toimintansa takia Comeniuksella on merkittävä sija suomalaisen kasvatuksen ja koulutuksen historiassa. Comeniuksella oli Suomessa myös kriitikkonsa. Turun akatemian kaunopuheisuuden professori Daniel Achrelius pilkkaisi Gezeliuksen comeniuslaista opinto-ohjelmaa vuosikaudet, eikä sietänyt pakanallisten kirjailijoiden syrjintää, joka tuli esille Comeniuksen teoksissa ja jota Gezeliuskin toteutti hiippakunnassaan. Puhdasoppiset teologit pitivät Comeniusta myös epäilyttävänä kirkkokuntien väliseen sovitteluun tähtäävien pyrkimysten (irenia) vuoksi syyttäen häntä synkretismistä. Kritiikki huipentui kuitenkin vasta 1700-luvulla, jolloin Turun akatemiassa hyökättiin Comeniuksen luonnonfilosofiaa vastaan ja Anders Lundbom laati aiheesta väitöskirjan "De physica Mosaica Comeniana" (Comeniuksen mooseslaisesta fysiikasta, 1753) professori Carl Fredrik Mennanderin johdolla. Comeniuksen didaktiset ansiot kuitenkin tunnustetaan. Kun Mennanderin omassa, opiskeluaikana julkaistussa väitöskirjassa kritisoidaan avoimesti Comeniuksen filosofiaa, voi olla mahdollista, että tämä kriittisyys lisäsi varovaisuutta.


title: Johan Amos Comenius

text: Kun kansakoulua alettiin kehittää Suomessa 1800-luvun puolivälin jälkeen, ei Comeniuksella ollut siinä enää sitä asemaa, joka hänellä oli ollut edellisessä suuressa koulu-uudistuksessa 1600-luvulla. Uno Cygnaeuksen suunnitelmassa Suomen kansakoulun järjestämiseksi hänen auktoriteettejaan olivat Johann Heinrich Pestalozzi, Friedrich Fröbel ja Adolph Diesterweg. Comeniuksen vaikutus oli pikemminkin epäsuora, mutta myös Comeniuksen aatteiden kannattajia esiintyi. Kansakouluasetuksen antamisen vuonna 1866 julkaisi Matias Putkonen suomennoksen Comeniuksen varhaiskasvatusta käsittelevästä teoksesta "Informatorium der Mutterschul" nimellä "Neuvokirja kristillisestä lastenkasvatuksesta Suomen lasten vanhemmille". Putkonen oli ottanut käännöksessään huomioon Suomen olosuhteet ja teos oli tärkeä myös siksi, että siinä neuvottiin vanhempia valmistamaan lapsiaan kansakoulua varten.


title: Johan Amos Comenius

text: 1800-luvun loppua kohden Comenius-harrastus virisi, mutta kovin näkyvästä toiminnasta ei ollut kyse. Comeniuksen syntymän 300-vuotisjuhlavuonna 1892 "Kasvatusopillinen aikakauskirja" julkaisi Saksassa perustetun yhdistyksen (Comenius Gesellschaft) julistuksen, jonka tarkoituksena epäilemättä oli Comenius-harrastuksen virittäminen., mihin viittasi myös Elis Lagerblad artikkelissaan. Lagerblad esitteli Comeniuksen elämää ja tuotantoa kattavasti pitäen "Didactica magna" -teosta merkittävimpänä Comeniuksen tuotannossa. Luultavasti näihin aikoihin alkoi viritä ensimmäisiä ajatuksia kyseisen teoksen kääntämisestä suomeksi, mutta työ lykkääntyi ja lopulta tehtävä annettiin kouluhallituksen ylitarkastaja E. J. Tammiolle, joka aiemmin oli pitkään toiminut myös latinan kielen lehtorina Porissa. Tammion käännös julkaistiin vuonna 1928 ja esipuheessa kääntäjä valitteleekin työn hitautta. Vaikka kasvatusopilliset aikakausjulkaisut suhtautuivat arvosteluissaan teokseen erittäin kriittisesti, tuli "Suuresta opetusopista" merkittävä teos koulujen opettajakirjastoihin ja opiskelijoiden pedagogisiin opintoihin. Uusintapainos otettiin vuonna 1931. Kriittisistä episodeista huolimatta Comeniuksen arvostus Suomessa on ollut hyvin myönteinen. Aiempi pansofian, teologian ja luonnonfilosofian kritiikki ei myöskään myöhemmin herättänyt pedagogisia kannanottoja. Comenius on joskus nähty suorastaan yli-ihanteellisessa valossa ihmiskunnan hyväntekijänä. Kasvatusopin historioissa hän on saanut oikeutetun paikkansa yhtenä sen suurimmista henkilöistä.


title: Johan Amos Comenius

text: 1900-luvun loppu ja 2000-luvun alku ovat olleet Suomessa Comenius-harrastuksen ja tutkimuksen viriämisen aikaa. On oivallettu uudelleen Comeniuksen pedagogisten ajatusten merkitys ja ajankohtaisuus. Tulkintoja on laajentanut Comeniuksen pansofisen pääteoksen käsikirjoituksen löytyminen Saksan Hallesta 1930-luvun puolivälissä. Seitsenosaisen suurteoksen neljäntenä osana oleva "Pampaedia" (Universaali kasvatus), esittää ihmisen koko elämän kattavan oppimisen järjestelmän liittyneenä globaaliin tarkasteluun, jossa maailma nähdään koko ihmiskunnan kouluna valtavine, koko ihmiskunnan yhteiseen käyttöön tarkoitettuine voimavaroineen. Viittauksia Comeniukseen ja hänen ajatuksiinsa tapaa aina silloin tällöin kasvatustieteellisessä kirjallisuudessa, mikä myös osoittaa hänen ajattelunsa elinvoimaisuuden Suomessa.


title: Johan Amos Comenius

text: Comeniuksen mukaan on myös nimetty Opetusalan eettisen neuvottelukunnan laatima Comeniuksen vala.


title: Koivukylän rautatieasema

text: Koivukylän rautatieasema (, ) on lähijunien käyttämä asema Vantaalla, Koivukylän suuralueen Havukosken kaupunginosassa. Asema sijaitsee noin 19 kilometriä Helsingin päärautatieasemasta pohjoiseen Keravan kaupunkiradan varrella.


title: Koivukylän rautatieasema

text: Koivukylän asema on pääradan asemista uusin. Se otettiin käyttöön 1. joulukuuta 1980, kun Koivukylää oli alettu rakentaa kerrostaloalueeksi. Samassa yhteydessä Rekolan asema siirrettiin entistä pohjoisemmaksi ja Hanalan seisake lakkautettiin.


title: Koivukylän rautatieasema

text: Riihimäen suuntaan liikennöidään raiteelta 3 ja Helsinkiin raiteelta 4. Aseman länsipuolella on kaksi raidetta, joita käyttää aseman ohittavat kauko- ja lähijunat.


title: Zêzere

text: Zêzere on Mondegon jälkeen toiseksi suurin kokonaan Portugalin alueella sijaitseva joki.


title: Zêzere

text: Zêzere saa alkunsa Serra da Estrelan vuoristossa, 1900 metrin korkeudessa. Joki on 242 kilometriä pitkä ja sen valuma-alue on 5 043 km². Se laskee Constâncian kunnan kohdalla Tejoon.


title: Zêzere

text: Zêzeren sivujokia ovat muiden muassa Cabril, Nabão ja Sertã.


title: Heikintori

text: Heikintori on vuonna 1968 rakennettu kauppakeskus Espoossa Tapiolan keskustan kävelyalueella. Sen omistaa Citycon Oyj. Heikintorin kauppojen koko on pienehkö verrattuna Espoon uudempiin kilpailijoihin, kuten Selloon ja Isoon Omenaan. Tunnuspiirteinä ovat erikoisliikkeet, mm. useampi ravintola ja kahvila. Rakennus on Aarne Ervin suunnittelema ja sisältyy museoviraston valtakunnallisesti merkittävien rakennettujen kulttuuriympäristöjen listalle muun vanhemman Tapiolan mukana.


title: Heikintori

text: Heikintori on Suomen toiseksi vanhin kauppakeskus. Kaksi vuotta ennen Heikintoria vuonna 1966 avattiin Suomen ensimmäinen kauppakeskus H-talo Kuopioon.


title: Heikintori

text: Heikintori on ollut jo pitkään remontin tarpeessa. Osa Heikintorista on Aarne Ervin suunnittelemaa kokonaisuutta, jolla on suojeltavia arvoja. Remonttityöt on tarkoitus aloittaa vuoden 2019 loppupuolella, ja niiden on määrä valmistua vuonna 2021. Kauppakeskuksen katolle tulee neljä kerrosta asuntoja. Nykyinen Heikintorin pysäköintitalo puretaan ja sen paikalle on tarkoitus rakentaa 7-kerroksinen asuinkerrostalo. Liiketilat peruskorjataan Aarne Ervin henkeä kunnioittaen, eikä niitä ole tarkoitus laajentaa. Kauppakeskuksen kolmanteen kerrokseen tulee ehkä päiväkoti, ja osa uuden Heikintorin katosta toimisi päiväkodin pihana.


title: Mirzadeh

text: Mirzadeh on suomalainen vuonna 2000 perustettu metalliyhtye. Sen vaikutteina ovat muun muassa Dimmu Borgir, Cradle of Filth, Thyrane ja Old Man’s Child.


title: Mirzadeh

text: Yhtyeen sanoitukset perustuu usein suomalaiseen mytologiaan, ja laulukielenä käytetään englannin lisäksi myös suomea.


title: Mirzadeh

text: Viimeisimmällä albumilla "Desired Mythic Pride" vieraili Tommi ”Tuple” Salmela (Tarot, Lazy Bonez).


title: Mekaaninen ahdin

text: Mekaaninen ahdin on kone, joka ahtaa ilmaa polttomoottorin sylinteriin tai sylintereihin ja se saa käyttövoimansa moottorin kampiakselilta, yleensä hihnan välityksellä, josta se on saanut myös nimen remmiahdin. Ahtamatonta moottoria kutsutaan vapaasti hengittäväksi.


title: Mekaaninen ahdin

text: Mekaanisen ahtimen etuna on viiveetön toiminta heti tyhjäkäynnistä alkaen, mutta haittana turboahdinta huonompi hyötysuhde, sillä mekaaninen ahdin ottaa käyttövoimansa suoraan moottorilta eikä hyödynnä muutoin osittain hukkaan menevää pakokaasun liike-energiaa kuten turboahdin.


title: Mekaaninen ahdin

text: Joissain henkilöauton moottoreissa on pyritty yhdistämään mekaanisen ja turboahtimen hyvät puolet käyttämällä niitä rinnakkain. Tällä saavutetaan hyvin vahva vääntö laajalla käyntinopeusalueella, mutta sen haittapuolena on moottorin monimutkainen rakenne ja korkeammat valmistuskustannukset. Eräs esimerkki on Volkswagen Groupin 1,4-litrainen TSI-moottori, jonka erään version ominaisteho on 94 kW/litra, väännön ollessa 250 Nm alueella 2 000−4 500 r/min.


title: Mekaaninen ahdin

text: Monissa lentokoneenmoottoreissa, kuten Pratt & Whitney R-2800 Double Waspissa, on mekaaninen ahdin integroitu moottorin rakenteeseen. Tällöin sen yhteydessä voidaan käyttää kaksivaiheista ahtoa, kuten Republic P-47 Thunderboltissa: pakokaasutoiminen turboahdin ensin ahtaa imuilman, joka menee välijäähdyttimen kautta kaasuttimeen, ja moottorin mekaaninen ahdin puolestaan ahtaa ilma-polttoaineseoksen, joka menee sylintereihin.


title: Mekaaninen ahdin

text: Myös puukaasu- eli ns. häkäpönttöautoja on ahdettu. Tunnetuin mekaanisesti ahdettu puukaasuauto Suomessa, ja myös maailmalla tunnettu on Juha Sipilän Chevrolet El Camino. Puukaasumoottorin ahtamisesta on saatavilla verraten vähän tietoa. Ahtamalla puukaasumoottorin teho on mahdollista nostaa samaan luokkaan kuin bensiiniä polttoaineena käytettäessä.


title: Bulgarian lippu

text: Bulgarian lippu (, "zname na Bǎlgarija") on Bulgarian tunnus vaakunan, moton ja hymnin ohella. Se koostuu kolmesta vaakaraidasta väreiltään ylhäältä alas valkoinen, vihreä ja punainen. Valkoinen edustaa rauhaa, vihreä Bulgarian maiden hedelmällisyyttä ja punainen kansan ja/tai armeijan rohkeutta.


title: Bulgarian lippu

text: Alun perin lipussa käytettiin panslaavilaisia värejä, jotka olivat peräisin 1800-luvun Euroopan panslavistisesta liikkeestä. Keskimmäinen raita oli sininen, joten lippu oli hyvin samankaltainen Venäjän lipun kanssa. Nykyisin Bulgariaan kuuluvan Osmanien valtakunnan entisen provinssin Itä-Rumelian lippu koostui myös samoista väreistä. Bulgarian itsenäistyttyä vuonna 1878 keskimmäinen väri vaihdettiin vihreäksi edustamaan maan kehitystä maatalousvaltiona.


title: Bulgarian lippu

text: Myöhemmin vuonna 1990 kommunismin kaudella valkoisen raidan vasemmassa reunassa ollut vaakuna poistettiin lipusta – vaakunassa oli leijona viljaseppeleen ympäröimänä viisisakaraisen punaisen tähden alla, ja alapuolella olevassa nauhassa luki ensimmäisen bulgarialaisen valtion perustamisvuosi 681 ja kommunistien valtaannousuvuosi 1944.


title: Hulababalulaa

text: Hulababalulaa on suomalaisen Gasoline Girls And Petrol Boys -yhtyeen studioalbumi, joka julkaistiin vuonna 1992.


title: Gandhi (elokuva)

text: Gandhi on parhaana elokuvana Oscar-palkittu brittiläinen vuonna 1982 valmistunut draamaelokuva. Richard Attenboroughin ohjaama ja John Brileyn käsikirjoittama elokuva kertoo Mahatma Gandhista, joka oli väkivallattoman vastarinnan johtajia brittiläisessä Intiassa.


title: Gandhi (elokuva)

text: Nimiosassa Gandhina esiintyy Ben Kingsley. Muissa keskeisissä rooleissa nähdään Rohini Hattangadi, Candice Bergen, Edward Fox, Martin Sheen ja Roshan Seth.


title: Gandhi (elokuva)

text: Gandhi sai ensi-iltansa New Delhissä 30. marraskuuta 1982 ja Yhdysvalloissa 8. joulukuuta 1982. Suomessa elokuva ensiesitettiin 25. maaliskuuta 1983.


title: Gandhi (elokuva)

text: Vuonna 1999 British Film Instituten kyselyssä "Gandhi" äänestettiin kaikkien aikojen 34. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Gandhi (elokuva)

text: Elokuva perustuu Louis Fischerin kirjoittamaan Gandhin elämäkertaan, jonka ohjaaja Attenborough oli lukenut vuonna 1962.


title: Gandhi (elokuva)

text: Elokuvan kuvaukset alkoivat 26. marraskuuta 1980 ja päättyivät 10. toukokuuta 1981. Gandhin hautauskohtauksen kuvaukseen osallistui ennätykselliset noin 300 000 statistia, mikä on "Guinnessin ennätysten kirjan" mukaan enemmän kuin missään muussa elokuvassa.


title: Gandhi (elokuva)

text: Elokuva voitti yhteensä kahdeksan Oscaria. Parhaan elokuvan tittelin lisäksi muun muassa Ben Kingsley sai parhaan miespääosan, Richard Attenborough parhaan ohjauksen ja John Briley parhaan alkuperäisen käsikirjoituksen palkinnon. Lisäksi elokuva sai viisi Baftaa ja Golden Globea.


title: Gandhi (elokuva)

text: Elokuva alkaa elokuvantekijöiden kirjoittamalla lausunnolla, jossa he selittävät tapansa ratkaista heitä kohdaneen ongelman siitä, miten muuttaa Gandhin monimutkainen elämäntarina elokuvaksi:


title: Gandhi (elokuva)

text: ”Kenenkään elämää ei voi käsitellä kerralla. Ei ole mitenkään mahdollista käsitellä jokaista vuotta sen ansaitsemalla tarkkuudella ja liittää tarinaan jokainen tapahtuma ja henkilö, joka omalta osaltaan muokkasi päähenkilön elämää. Sen sijaan meidän on oltava hengessämme uskollisia päähenkilön elämäntarinalle ja yritettävä löytää tiemme kyseisen henkilön sydämeen...”


title: Gandhi (elokuva)

text: Elokuva alkaa Gandhin (Ben Kingsley) salamurhalla tammikuun 30. päivänä vuonna 1948 ja hänen hautajaisillaan. Iltarukouksen jälkeen iäkäs Gandhi autetaan iltakävelylle, jotta hän voisi tavata suuren joukon tervehtijöitä sekä ihailijoita. Yksi näistä vierailijoista, Nathuram Godse (Harsh Nayyar), ampuu Gandhia lähietäisyydeltä rintaan. Gandhi huudahtaa ”Voi, luoja!” (historiankirjojen mukaan ”Hē Ram!”) ja kaatuu kuolleena maahan. Sitten elokuva siirtyy kuvaamaan Gandhin valtavaa hautajaissaattoa, johon osallistuu useita merkkihenkilöitä ympäri maailmaa.


title: Gandhi (elokuva)

text: Gandhin varhaista elämää ei näytetä elokuvassa lainkaan. Sen sijaan elokuva hyppää 55 vuotta ajassa taaksepäin siihen vuoteen, joka muutti Gandhin elämän iäksi. Vuonna 1893 24-vuotias Gandhi heitetään ulos eräästä eteläafrikkalaisesta junasta, koska hän on intialainen ja istui junan ensimmäisessä luokassa. Gandhi käsittää lakien kohtelevan intialaisia eriarvoisesti, joten hän päättää aloittaa väkivallattoman kampanjan parantaakseen kaikkien Etelä-Afrikan intialaisten oikeuksia. Gandhi pidätetään useita kertoja, ja hän saa epätoivottua kansainvälistä huomiota, mutta lopulta Etelä-Afrikan hallitus antaa intialaisille joitain oikeuksia.


title: Gandhi (elokuva)

text: Voitokas Gandhi kutsutaan takaisin Intiaan, missä häntä pidetään nyt jonkinlaisena kansallissankarina. Gandhi usutetaan ottamaan seuraavaksi haasteekseen tehdä Brittiläisen imperiumin hallitsemasta Intiasta itsenäisen. Gandhi suostuu ja aloittaa ennennäkemättömän laajan väkivallattoman kampanjan, johon osallistuu miljoonia intialaisia kaikkialta maasta. Intialaiset kokevat joitain takaiskuja ja kohtaavat väkivaltaa vastustajiensa taholta, ja brittiläiset vangitsevat Gandhin aina silloin tällöin.


title: Gandhi (elokuva)

text: Kaikesta huolimatta kampanja kerää valtavasti huomiota, jolloin Britanniaan alkaa kohdistua suuri julkinen paine. Toisen maailmansodan jälkeen Britannia myöntää Intialle viimein itsenäisyyden. Intia juhlistaa voittoaan, mutta maan ongelmat ovat vasta alkamassa. Hindujen ja muslimien välille syntyy uskonnollisia jännitteitä, jotka saavat aikaan väkivaltaisia yhteenottoja koko maassa. Gandhi ryhtyy nälkälakkoon sanoen, ettei hän aio syödä niin kauan kuin taistelut jatkuvat.


title: Gandhi (elokuva)

text: Lopulta taistelut lakkaavat, mutta uskonto jakaa siitä huolimatta maan kahtia. Viranomaiset päättävät, että muslimien asuttamasta Pohjois- ja Itä-Intiasta (nykypäivän Bangladesh) muodostetaan uusi valtio nimeltä Pakistan. Viranomaiset toivovat, että rohkaistessaan muslimeja muuttamaan omaan valtioonsa he estäisivät enemmät taistelut. Gandhi vastustaa ajatusta ja näkisi mielellään jopa Muhammad Ali Jinnahin (Alyque Padamsee) Intian ensimmäisenä pääministerinä. Kaikesta huolimatta Intia kuitenkin muodostaa pohjois- ja itäosistaan Pakistanin valtion.


title: Gandhi (elokuva)

text: Gandhi viettää viimeiset päivänsä yrittäen luoda rauhaa Pakistanin ja Intian välille. Näin ollen hän onnistuu hankkimaan vihamiehiä kummaltakin puolelta, ja yksi heistä salamurhaa hänet elokuvan lopussa olevassa kohtauksessa, joka nähtiin myös elokuvan alussa.


title: Gandhi (elokuva)

text: Godsen ampuessa Gandhia kuvaruutu muuttuu mustaksi ja yleisö kuulee Gandhin sanat ”Voi, luoja!” Sitten elokuva näyttää Gandhin polttohautajaiset ja päättyy lopulta kohtaukseen, jossa Gandhin tuhkat sirotellaan pyhään Gangesiin. Samalla kuullaan jälleen Gandhin ääni:


title: Gandhi (elokuva)

text: ”Kun olen epätoivoinen, muistan, että kautta aikojen totuus ja rakkaus ovat aina voittaneet. Maailmassa on aina ollut tyranneja ja murhaajia, ja toisinaan he saattavat vaikuttaa voittamattomilta, mutta lopulta he aina murtuvat. Ajattele sitä, aina.”


title: Gandhi (elokuva)

text:
Lopputekstien aikana kuullaan virsi ”Raghupati Raghava Raja Ram”.
Ehdokkaana:


title: Gandhi (elokuva)

text: Ehdokkaana:


title: Scott McKenzie

text: Scott McKenzie, oikealta nimeltään Philip Blondheim (10. tammikuuta 1939 Jacksonville, Florida – 18. elokuuta 2012), oli yhdysvaltalainen folk-laulaja ja muusikko, joka tunnettiin parhaiten menestyslevytyksestään ”San Francisco (Be Sure To Wear Flowers In Your Hair)” vuodelta 1967. McKenzie julkaisi soolourallaan vain kaksi studioalbumia, vuosilta 1967 ja 1970.


title: Scott McKenzie

text: Scott McKenzie vietti lapsuutensa Pohjois-Carolinassa ja Virginiassa, jossa tutustui äitinsä ystävän poikaan John Phillipsiin. 1950-luvun puolivälissä hän lauloi jonkin aikaa Tim Rosen kanssa kouluyhtyeessä The Singing Strings ja myöhemmin Phillipsin, Mike Boranin ja Bill Clearyn kanssa kokosi doo wop-yhtyeen The Abstracts. New Yorkissa yhtye levytti nimellä The Smoothies kaksi singleä Deccalle, jotka tuotti Milt Gabler. Vuonna 1961 Phillips ja McKenzie perustivat Dick Weissmanin kanssa uuden yhtyeen The Journeymen, joka teki Capitolille kolme albumia. Hajotettuaan The Journeymenin vuonna 1964 heillä oli puhetta perustaa yhtye nimeltä The Mamas & the Papas. McKenzie halusi kuitenkin esiintyä omin päin, joten Phillips kokosi sittemmin kuuluisaksi tulleen yhtyeen kokoonpanolla Denny Doherty, Cass Elliot ja Michelle Phillips. Viimeksi mainitusta tuli hänen toinen vaimonsa. Yhtye siirtyi pian Kaliforniaan. Kaksi vuotta myöhemmin McKenzie seurasi perässä New Yorkista ja teki sopimuksen Lou Adlerin Ode Record -levy-yhtiön kanssa.


title: Scott McKenzie

text: Kaliforniassa Phillips sanoitti ja tuotti McKenzielle menestyksen ”San Francisco”, joka julkaistiin vuonna 1967. John Phillips soitti äänitteellä kitaraa ja Michelle Phillips kulkusia. Kappaleesta tuli listaykkönen monissa maissa, mutta Yhdysvalloissa se jäi sijalle viisi. ”San Franciscosta” tuli hippiaatteen ja pasifismin tunnuslaulu kotimaassaan ja muuallakin. Se oli San Franciscon alueella rakkauden kesän 1967 soitetuimpia lauluja myös siksi, että sen sanomaa pidettiin Vietnamin sodan vastaisena. Suomessa Lasse Mårtenson teki jo samana vuonna kappaleesta käännösversion ”Kukka hiuksissaan”.


title: Scott McKenzie

text: McKenzie levytti seuraavaksi – myös Phillipsin sanoittaman ja tuottaman – laulun ”Like An Old Time Movie”, jonka suosio oli ensisingleä pienempi. Hänen ensimmäistä albumiaan "The Voice of Scott McKenzie" seurasi "Stained Glass Morning". Scott McKenzie vetäytyi levystysstudioista 1970-luvun alussa ja jäi asumaan Joshua Treehen Kaliforniaan ja Virginia Beachiin.


title: Scott McKenzie

text: Vuonna 1986 McKenzie liittyi uuden The Mamas & the Papasin comeback-kokoonpanoon ja oli 1988 mukana kirjoittamassa The Beach Boysin myyntimenestystä ”Kokomo” yhdessä Phillipsin, Mike Loven ja Terry Melcherin kanssa. Vuonna 1998 hän jätti keikkailun The Mamas & the Papasin kanssa.


title: Scott McKenzie

text: McKenzie sairasti hermovaurioita aiheuttavaa Guillain-Barrén oireyhtymää. Hän kuoli 73-vuotiaana.


title: Paraguay (joki)

text: Paraguay (, ) on 2 500 kilometrin pituinen joki Etelä-Amerikassa.


title: Paraguay (joki)

text: Paraguayjoki saa alkunsa Mato Grossossa, Brasiliassa. Se virtaa Pantanalin ja Corumbán läpi ja käy Bolivian rajalla. Ennen Paraguayn läpi virtaamistaan joki kulkee jonkin aikaa Brasilian ja Paraguayn välisellä rajalla. Joen varrella sijaitsee Paraguayn pääkaupunki Asunción. Argentiinan kohdalla joki yhtyy Paranáan.


title: Paraguay (joki)

text: Paraguay on Paraguayn pisin joki. Se on kulkukelpoinen 2300 kilometrin matkalta. Alukset, joiden syväys on 21 metriä, pääsevät Concepcióniin ellei vesi ole kovin alhaalla. Keskikokoiset valtamerialukset pääsevät periaatteessa Asuncióniin, mutta reitti on mutkikas ja sitä haittaavat hiekkasärkät.


title: Paraguay (joki)

text: Paraguayn valuma-alue on 980 000 km². Se on harvaan asuttua aluetta, tyypillisiä elinkeinoja ovat omatarveviljely ja karjanhoito.


title: Gasoline Girls And Petrol Boys

text: Gasoline Girls And Petrol Boys oli suomalainen yhtye, joka toimi vuosina 1986–1992. Yhtye ehti tehdä lähes tuhat konserttia sekä muutaman televisioesiintymisen.


title: R. Kelly

text: R. Kelly (oikealta nimeltään Robert Sylvester Kelly, s. 8. tammikuuta 1967 Chicago, Illinois) on yhdysvaltalainen Grammy-palkittu R&B ja soul -laulaja, satunnainen rap-artisti, lauluntekijä ja musiikkituottaja. Hän on yksi 1990-luvun menestyneimpiä miesartisteja. R. Kellyn debyyttialbumi "12 Play" julkaistiin vuonna 1993 ja se myi 6-kertaista platinaa. R. Kellyn hittikappaleita ovat muun muassa "Bump N Grind", "I Believe I Can Fly", "Ignition", "Burn It Up" sekä "Same Girl". R. Kelly on myös tunnettu Trapped in the Closet -hip-hoperasta (rap-ooppera). Kelly on kuulunut myös Public Announcement -nimiseen R&B-yhtyeeseen.


title: R. Kelly

text: R. Kellyn ura lähti käyntiin hänen debyyttialbuminsa "12 Play" myötä. Albumi sisälsi Kellyn ykköshitin "Bump N Grind". Single pysytteli 12 viikkoa Yhdysvaltain Hot R&B Singles-listalla. Albumin muut hitit olivat "Your Body's Callin'" ja "Sex Me". Vuonna 1994 albumi myi kultaa, mutta nykyään albumi on myyntyt platinaa jopa kuusi kertaa. R. Kelly tuotti vuonna 1994 tuolloin 15-vuotiaan R&B-laulaja Aaliyahin "Age Ain't Nothing but a Number" -debyyttialbumin. Hän myös teki remix-version Janet Jacksonin "Any Time, Any Place" hittisinglestä. Kelly myös työsti Janetin veljen, poplegenda Michael Jacksonin "You Are Not Alone"-kappaletta. Vuonna 1994 julkaistiin myös R. Kellyn nimikko sooloalbumi "R. Kelly". Toisen albumin hitit olivat "You Remind Me of Something", "I Can't Sleep (Baby If I)" ja "Down Low". Toinenkin albumi menestyi hyvin myyden 4-kertaista platinaa. Vuonna 1996 R. Kelly poseerasi Ebony Man (EM) -lehden kannessa, "R. Kelly the New King of R&B" -otsikon alla.


title: R. Kelly

text: Vuonna 1996 Kelly julkaisi yhden hänen kaikkien aikojen tunnetuimmista kappaleista, joka on nimeltään "I Believe I Can Fly". Kappale löytyy Kellyn kolmannen "R."-albumin lisäksi Space Jam-elokuvan soundtrackiltä. Kyseinen kappale sijoittui Yhdysvaltain "Billboard Hot 100"-listan #2 -sijalle ja Britannian UK Charts-listan ykkössijalle. Kappale voitti myös kolme Grammya. Rolling Stone -lehti nimesi kappaleen 408. parhaaksi kappaleeksi 500 parhaan kappaleen listalla. Vuonna 1997 R. Kelly teki "Gotham City"-nimisen kappaleen Batman & Robin-elokuvaa varten.


title: R. Kelly

text: Vuonna 1998 ilmestyi Kellyn kolmas "R."-albumi. "I Believe I Can Fly"-kappaleen lisäksi kyseinen albumi sisälsi hitit: "I'm Your Angel" (feat. Céline Dion), "Half on a Baby" ja "When a Woman's Fed Up". Vuonna 2003 "R." oli ylittänyt kahdeksan kertaa platinarajan. Vuonna 1998 Kelly tuotti naislaulaja Sparklesin debyyttialbumin. Albumin tunnetuin kappale lienee "Be Careful" (feat. R. Kelly). Tämäkin albumi myi myöhemmin platinaa. Vuonna 1999 R. Kelly ja Wyclef Jean tuottivat Eddie Murphyn ja Martin Lawrencen tähdittämän "Life"-elokuvan soundtrackin. Vuosituhannen vaihteessa julkaistiin Kellyn neljäs albumi TP-2.com. Tämän albumin hittisinglet olivat: "I Wish" ja "Fiesta"-kappaleen remix-versio, jolla vierilee Jay-Z. Remix-versio sai hyvää palautetta, joten Jay-Z ja R. Kelly tekivät toisen yhteisen kappaleen "Guilty 'Til Proven Innocent", joka löytyy Jay-Z:n ""-albumilta. Tästäkin Kelly ja Jay-Z saivat hyvää palautetta, joten he tekivät "The Best of Both Worlds" -nimisen yhteisalbumin vuonna 2002.


title: R. Kelly

text: Helmikuussa 2003 Kelly julkaisi viidennen "Chocolate Factory"-nimisen studioalbumin. Albumilta julkaistiin singlet: "Ignition", "Snake" ja "Step in the Name of Love". Albumia myytiin kolme miljoonaa kappaletta. Vuonna 2004 Kelly julkaisi "The R in R&B Collection Volume 1" CD/DVD-kokoelman. Samana vuonna julkaistiin R. Kellyn seuraava studioalbumi: "Happy People/U Saved Me". Albumi sisälsi kaksi levyä: "Happy People"-levyn ja "U Saved Me"-levyn. "Happy People" sisältää soul -painotteisia kappaleita, kun taas "U Saved Me"llä on enemmän gospel-vaikutteisia kappaleita.


title: R. Kelly

text: 2004 julkaistiin Kellyn ja Jay-Z:n toinen yhteinen albumi "Unfinnished Business". Albumi sijoittui Billboard 200-listan ykköspaikalle.


title: R. Kelly

text: 29. toukokuuta 2007 R. Kelly julkaisi kahdeksannen "Double Up" studioalbuminsa. Albumin ensimmäinen single oli "I'm a Flirt (Remix)", jolla vieraili räppäri T.I. ja laulaja T-Pain. Alkuperäinen "I'm a Flirt"-kappale löytyy Bow Wown "The Price of Fame" -albumilta, joka julkaistiin vuonna 2006. Remix-versio sijoittui Billboard Hot 100-listan #12 sijalle. Billboard Hot Rap Tracks-listalla single puolestaan sijoittui ykköspaikalle. Albumin toinen hitti oli "Same Girl" -niminen single, jolla Kellyn kanssa lauloi Usher. Billboard Hot 100:lla tämä kappale sijoittui sijalle #20. R&B-listalla sijoitus oli #4 sija. Albumin muut singlet olivat: "Rock Star" (feat. Ludacris & Kid Rock), "Freaky in the Club" ja "Sex Planet". "Duoble Up"in "Rise Up"-kappale on omistettu Virginia Techin verilöylyn uhreille.


title: R. Kelly

text: R. Kellyn uusin studioalbumi "Untitled" julkaistiin Britanniassa 30. marraskuuta 2009 ja Yhdysvalloissa 1. joulukuuta 2009. 28. heinäkuuta 2009 julkaistiin albumin ensimmäinen single: "Number One" (feat. Keri Hilson). Single sijoittui U.S. Billboard Hot 100-listan #89 sijalle ja U.S. Hot R&B/Hip-Hop Songs-listan sijalle #17. Albumin toinen single "Religious" julkaistiin 10. lokakuuta 2009 ja albumin kolmas single "Echo" tammikuussa 2010. Neljäs ja viimeinen albumilta julkaistu single oli "Be My #2" ja se julkaistiin 5. huhtikuuta 2010.


title: R. Kelly

text: R. Kelly julkaisi "Epic" -nimisen kokoelma-albumin 15. syyskuuta 2010.


title: R. Kelly

text: Yhdessä kirjailija David Ritzin kanssa R. Kelly on kirjoittanut omaelämäkerrallisen teoksen "".


title: R. Kelly

text: Vuonna 1994 27-vuotias R. Kelly avioitui 15-vuotiaan R&B-laulaja Aaliyahin kanssa. Kelly oli tuntenut Aaliyahin noin kolme vuotta. He tapasivat, kun Kelly tuotti hänen "Age Ain't Nothing but a Number" -debyyttialbumia. Chicago Sun-Times-lehti ilmoitti myöhemmin Aaliyahin valehdelleen iästään. Parin avioiduttuaan Aaliyah oli ilmoittanut iäkseen 18 vuotta 15 vuoden sijaan. Avioliitto kumottiin helmikuussa 1995.


title: R. Kelly

text: Vuonna 1996 Kelly avioitui Andrea Leen kanssa. Andrea työskenteli tanssijana Kellyn kiertueilla. Pari sai myöhemmin kaksi tytärtä ja yhden pojan.


title: R. Kelly

text: Pari haki kuitenkin avioeroa vuonna 2006 ja se kumottiin 8. tammikuuta 2009.


title: R. Kelly

text: R. Kelly on saanut useita syytteitä alaikäisten tyttöjen seksuaalisesta hyväksikäytöstä. Vuonna 2002 julkaistiin videonauha, jolla Kelly harrasti seksiä Sparklen (Kellyn entinen levy-yhtiön jäsen) 14-vuotiaan siskon kanssa. Chicago Sun-Times-lehti oli saanut videon tuntemattomasta lähteestä. Kelly kiisti olevansa koko videolla.


title: R. Kelly

text: Nuorten naisten vanhemmat ovat olleet huolestuneita siitä että R. Kelly pitäisi tyttäriä asunnossaan osana hyväksikäyttävää ja seksipakkomielteistä kulttia.


title: Lockheed Martin

text: Lockheed Martin eli LMCO on yhdysvaltalainen konserni, joka valmistaa pääasiassa aseita, lentokoneita ja avaruustekniikkaa.


title: Lockheed Martin

text: Yhtiö syntyi 1990-luvulla samankaltaisen ilmailualan teollisen konsolidaatiokehityksen kautta kuin EADS Euroopan yhteisössä. Kylmän sodan loppu vaikutti Yhdysvalloissa kehitykseen voimakkaammin kuin Länsi-Euroopassa.


title: Lockheed Martin

text: Yhtiö syntyi Lockheedin ja Martin Mariettan fuusiossa vuonna 1995.


title: Lockheed Martin

text: Lockheed Martin on maailman suurin aseteollisuuden konserni, jos kokoa mitataan puolustusvälineillä tehdyllä liikevaihdolla. Lockheedin noin 37 miljardin dollarin liikevaihdosta lähes 20 miljardia on sotateollisuuden tarvikkeilla tehty. Lockheed työllistää yli 130 000 ihmistä 56 maassa. Lockheedin merkittävimpiin asiakkaisiin kuuluu Yhdysvaltain puolustusministeriö. Lockheed onkin ollut merkittävässä osassa muun muassa SR-71-vakoilukoneiden, F-117 Nighthawk -koneiden ja useiden ohjusten sekä muiden suurten projektien suunnittelussa ja toteutuksessa.


title: Lockheed Martin

text: General Dynamicsin kehittämien F-16-hävittäjien tuki ja valmistus on siirtynyt Lockheedille vuonna 1993.


title: Lockheed Martin

text: Vuonna 2008 Lockheed Martin oli Yhdysvaltain puolustusministeriön suurin toimittaja. Se solmi vuoden aikana ministeriön kanssa 21 miljardin dollarin edestä sopimuksia.


title: Tulta ja hunajaa

text: Tulta ja hunajaa on suomalaisen Gasoline Girls And Petrol Boysin studioalbumi. Se julkaistiin vuonna 1989.CD-version bonuskappaleet


title: Haahkat

text: Haahkat ("Somateria") on sorsalintusuku, joka käsittää kolme pohjoista lajia. Haahkat ovat suuria, raskastekoisia merisorsia. Haahka ("Somateria mollissima") on Suomen suurin sukeltajasorsalintu, jota tavataan yleisesti Ahvenanmaalla ja ulkosaariston luodoilla. Kyhmyhaahkaa ("Somateria spectabilis") on haahkan arktinen sisarlaji, jota on tavattu Suomesta satunnaisesti yleensä kevätmuuton aikaan huhti-toukokuussa. Se pesii Huippuvuorilla ja Kuolan niemimaan itäpuolella. Haahkat ovat päivämuuttajia.


title: Rewa (joki)

text: Rewa on Fidžin saaristovaltion pisin joki. Se sijaitsee Viti Levun saarella.


title: Rewa (joki)

text: Rewa saa alkunsa Tomanivin rinteiltä ja laskee Tyyneenmereen Viti Levun kaakkoisrannikolla, lähellä Suvaa. Joen pituus on noin 145 kilometriä.


title: Rewa

text: Rewa voi tarkoittaa ainakin seuraavia asioita:


title: Henry Ljungmann

text: Henry Ljungmann (s. 3. joulukuuta 1897 Kristiania, Ruotsi-Norja) oli norjalainen mäkihyppääjä ja soutaja, joka kilpaili 1920-luvulla. Hän voitti hopeaa mäkihypyssä maailmanmestaruuskilpailuissa 1925 Janské Lázněssa Tšekkoslovakiassa.


title: Solingen

text: Solingen on kaupunki Nordrhein-Westfalenin osavaltiossa, läntisessä Saksassa. Vuoden 2011 väestönlaskennassa siellä oli 155 265 asukasta, ja pinta-ala 89,45 km². Asukastiheys on 1 832 asukasta/km². Kaupunki tunnetaan veitsistä, saksista, miekoista ja muista teräesineistä, sillä niiden valmistamisessa on kaupungissa pitkät perinteet.


title: Solingen

text: Solingen mainittiin ensimmäisen kerran tekstissä vuonna 965. Kaupunginoikeudet kaupunki sai 1374. Vuonna 1929 kaupunkiin liitettiin Ohligsin, Waldin, Gräfrathin ja Höhscheidin kunnat. Monien muiden saksalaisten kaupunkien tavoin Solingen kärsi merkittäviä vaurioita toisen maailmansodan ilmapommituksissa, jolloin muun muassa historiallinen keskusta tuhoutui täysin.


title: Horatio McCallister

text: Horatio McCallister (myös muodossa McAllister) eli merikapteeni on kuvitteellinen hahmo yhdysvaltalaisessa piirrossarjassa "Simpsonit". Hahmon ääninäyttelijä on Hank Azaria ja hahmon loi silloinen "Simpsonien" käsikirjoittaja Conan O'Brien. Kapteeni käyttää yleensä puhuessaan kliseistä merimieskieltä ja lausahtaa yhtenään vakioletkautuksensa "yarr".


title: Horatio McCallister

text: Kapteeni nähtiin ensi kerran 4. tuotantokauden jaksossa ”Syömäkone”, jossa hän omisti meriruokiin erikoistuneen buffetravintola "Frying Dutchmanin" ja joutui oikeudessa tunnustamaan, ettei ollut oikea kapteeni. Myöhemmissä jaksoissa hänet on kuitenkin usein nähty oikeana merenkävijänä, jolla on toisinaan oma laiva tai asuntolaiva, mutta hänen purjehdusmatkansa päättyvät yleensä haaksirikkoon. Jaksossa ”Munuainen” McCallister omisti laivan nimeltä "Kadonneet sielut". Ravintolansa mentyä konkurssiin McCallister on hankkinut elantoaan muun muassa hummerinkouluttajana ja pikkurahan pummaajana; hän on myös levyttänyt kokoelman klassisimpia merimieslauluja.


title: Horatio McCallister

text: McCallisterilla on puujalka ja hänen molemmat silmänsä ovat lasisilmiä. Hänen nähdään toisinaan taistelevan meressä paljain käsin valkohain tai jättiläiskalmarin kanssa ilman selkeää syytä. Hän on kertonut myös pitävänsä TV-sarjasta "Will & Grace".


title: Narve Bonna

text: Narve Bonna (16. tammikuuta 1901 – 2. maaliskuuta 1976) oli norjalainen mäkihyppääjä, joka kilpaili talviolympialaisissa 1924. Hän voitti ensimmäisen olympiamäkihypyn hopeaa.


title: Michael Crawford

text: Sir Michael Crawford, OBE (syntyjään Michael Patrick Dumbell-Smith; s. 19. tammikuuta 1942 Salisbury, Wiltshire, Englanti) on brittiläinen näyttelijä ja laulaja. Useita palkintoja urallaan saanut Crawford on esiintynyt radiossa, televisiossa ja lavalla Broadwaylla sekä West Endilla.


title: Michael Crawford

text: Vaikka hän esiintyi usein lavalla musikaaleissa kuten "Oopperan kummitus", Crawford nousi suuren yleisön tietoisuuteen alun perin roolistaan Frank Spencerina brittiläisessä tilannekomediassa "Some Mothers Do 'Ave 'Em", jota näytettiin Britannian televisiossa vuosina 1973–1978. Ohjelmasta tuli yksi BBC:n suosituimmista sarjoista.


title: Michael Crawford

text: Crawford on saanut Brittiläisen imperiumin ritarikunnan OBE-arvonimen ja Variety Club of Great Britain -säätiö on nimennyt hänet vuoden viihdepersoonaksi.


title: Michael Crawford

text: Palkinnot, jotka Michael Crawford voitti vuonna 1988 esiintymisestään pääroolissa musikaalissa "Oopperan kummitus" Broadwaylla:


title: Shawn Crahan

text: Shawn "Clown" Crahan (s. 24. syyskuuta 1969) on alternative metal -yhtye Slipknotin lyömäsoittaja ja yksi perustajajäsenistä (ja ainut jäljellä oleva alkuperäisjäsen). Hän soittaa matalaksi viritettyjä virvelirumpuja, jotka tukevat rumpukomppia. Hän on yhtyeen vanhin jäsen.


title: Shawn Crahan

text:
Clown Crahanilla on useita maskeja, joista tunnetuin lienee pellemaski. Hän oli ensimmäinen maskia käyttänyt Slipknotin jäsen. Idean clown-maskiin Crahan sai Kornin kappaleesta "Clown", jonka musiikkivideossa on pellemaski.
Slipknot


title: Shawn Crahan

text: To My Surprise


title: Shawn Crahan

text: Dirty Little Rabbits


title: Project for the New American Century

text: Project for the New American Century (PNAC) oli uuskonservatiivinen, yhdysvaltalainen ajatushautomo. Vuonna 1997 perustettu kiistanalainen "think tank" ajoi etenkin Yhdysvaltain maailmanlaajuisen sotilaallisen, taloudellisen, poliittisen ja moraalisen johtajuuden asiaa. PNAC:n jäseninä vaikutti esimerkiksi George W. Bushin veli ja Floridan kuvernööri Jeb Bush, varapresidentti Dick Cheney, entinen puolustusministeri Donald Rumsfeld, USA:n YK-suurlähettiläs John Bolton sekä Maailmanpankin pääjohtaja Paul Wolfowitz. Ryhmällä oli siis vahvat siteet presidentti Bushin hallintoon. PNAC kannatti voimakkaasti Yhdysvaltain hyökkäystä Irakiin, ja ryhmän suosio laskikin Irakin sodan kannatuksen mukana. Se lakkautettiin vuonna 2006. PNAC:in seuraaja oli Foreign Policy Initiative.


title: Project for the New American Century

text: Project for the New American Centuryn ajatukset perustuivat kolmeen perusväittämään:


title: Project for the New American Century

text: PNAC ajaa "sotilaallisen voiman ja moraalisen kirkkauden politiikkaa", johon sisältyy:


title: Project for the New American Century

text: PNAC vaati pitkään Yhdysvaltoja sanoutumaan irti vuonna 1972 USA:n ja Neuvostoliiton välillä solmitusta ABM-sopimuksesta. Vuonna 2002 presidentti Bushin hallitus tekikin niin. PNAC kannatti Yhdysvaltain asevoimien kuudennen puolustushaaran, "avaruusvoimien" ("U.S. Space Forces"), perustamista, tavoitteena avaruuden sotilaallinen hallinta.


title: Project for the New American Century

text: Syyskuussa 2000 PNAC julkaisi 90-sivuisen raportin nimeltä "Rebuilding America's Defenses: Strategies, Forces, and Resources For A New Century", jossa se esitteli ajatuksiaan USA:n globaalista johtajuudesta. Raporttia on analysoitu ja kritisoitu laajalti. Raportti esitti, että mikäli diplomatian ja pakotteiden avulla ei saavuteta tuloksia, Yhdysvaltojen on oltava valmis käyttämään sotilaallista voimaa. USA:n sotavoimat tulee sijoittaa uudelleen, sillä kylmän sodan loputtua tilanne on muuttunut. Uusia pysyviä sotilastukikohtia tulisi perustaa Kaakkois-Eurooppaan ja Kaakkois-Aasiaan, mikä mahdollistaisi lentotukialusten vähentämisen ja säästäisi resursseja.


title: Project for the New American Century

text: Project for the New American Century joutui huomattavan kritiikin kohteeksi sekä oikeiston että vasemmiston taholta. Arvostelijoiden mukaan USA:n "maailmanjohtajuus" ei ole hyväksi maailmalle, tai edes USA:lle itselleen. Kovimmat arvostelijat katsoivat, että PNAC:n tavoitteena oli koko maailman imperialistinen alistaminen USA:n valtaan. Yhdysvaltain ulkopolitiikan arvostelijat puolestaan tarttuivat PNAC:n ajatukseen USA:sta maailman ainoana supervaltana.


title: Project for the New American Century

text: PNAC:n kannattajien mukaan ryhmän ajatukset eivät poikenneet ratkaisevasti aikaisemmista konservatiivisista ulkopoliittisista linjauksista. Yhdysvaltain konservatiivit ovat aina kannattaneet vahvaa armeijaa ja maan etujen aggressiivista puolustamista.


title: Project for the New American Century

text: "Rebuilding America's Defences" -raportissa mainittiin "katastrofaalinen ja katalyyttinen tapahtuma - kuten uusi Pearl Harbor", joka kiihdyttäisi muuten hidasta muutosta USA:n globaalin hallinnan suuntaan. Jotkut pitävät tätä todisteena siitä, että Bushin hallinto oli Syyskuun 11. päivän iskujen takana. Arvostelijat ottivat usein esille myös raportin kohdan, jossa sanotaan: "kehittyneet biologisen sodankäynnin muodot, jotka voidaan suunnata tiettyihin genotyyppeihin, saattavat muuttaa biologisen sodankäynnin kauhun valtakunnasta poliittisesti käyttökelpoiseksi työkaluksi." PNAC:n vastustajat pitivät tätä todisteena ryhmän rajusta rasistisuudesta, sillä kuvatunlaisilla aseilla voitaisiin hyökätä yksittäisiä etnisiä kansanryhmiä vastaan.PNAC Web site


title: Maarten Stekelenburg

text: Maarten Stekelenburg (s. 22. syyskuuta 1982 Haarlem, Pohjois-Hollannin provinssi, Alankomaat) on alankomaalainen jalkapallomaalivahti, joka pelaa englantilaisessa Everton FC:ssä.


title: Maarten Stekelenburg

text: Stekelenburg aloitti uransa pienessä VV Schotenin joukkueessa, josta siirtyi AFC Ajaxiin 15-vuotiaana. Debyyttinsä Alankomaiden pääsarjassa hän teki 24. helmikuuta 2002 NAC Bredaa vastaan. Ajaxin ykkösmaalivahdiksi Stekelenburg nousi kaudella 2005–2006. Hän pelasi Ajaxissa kaikkiaan 280 ottelua, näistä 191 Eredivisiessä. Mestarien liigassa hän pelasi karsintapelit mukaan lukien 26 ottelua, UEFA Cupissa ja Eurooppa-liigassa karsintoineen yhteensä niin ikään 26. Hän voitti Alankomaiden-mestaruuden 2004 ja 2011, Alankomaiden cupin 2006, 2007 ja 2010 sekä Alankomaiden supercupin 2002, 2006 ja 2007.


title: Maarten Stekelenburg

text: Stekelenburg siirtyi elokuussa 2011 ensimmäisenä hollantilaisena pelaajana AS Romaan, arviolta kuuden miljoonan euron siirtosummalla. Debyyttinsä Italiassa hän teki 11. syyskuuta 2011 ottelussa Cagliaria vastaan. Hän pelasi Romassa kahden kauden aikana kaikkiaan 55 ottelua, näistä 48 Serie A:ssa.


title: Maarten Stekelenburg

text: Kesäkuussa 2013 Stekelenburg siirtyi Serie A:sta Englannin Valioliigaan ja Fulhamiin. Siirtosumma oli arviolta neljä miljoonaa puntaa. Hän pelasi kaudella 2013–2014 kaikkiaan 21 ottelua, joista 19 Valioliigassa. Kauden 2014–2015 hän oli lainalla Monacossa pelaten yhteensä kahdeksan ottelua, näistä vain yhden Ligue 1:ssä. Kauden 2015–2016 hän vietti lainalla Southamptonissa, jossa pelasi 17 valioliigaottelua, neljä Eurooppa-liigan karsintaottelua ja kaikkiaan 25 ottelua.


title: Maarten Stekelenburg

text: Kesällä 2016 Stekelenburg siirtyi Evertoniin, jossa pelasi ensimmäisellä kaudellaan 21 ottelua, joista 19 Valioliigassa.


title: Maarten Stekelenburg

text: Stekelenburg debytoi Alankomaiden maajoukkueessa 3. syyskuuta 2004 ottelussa Liechtensteinia vastaan. Stekelenburg pelasi ottelussa nollapelin ja Alankomaat voitti ottelun 3-0. Hänet valittiin myös Saksan vuoden 2006 MM-kisoihin, mutta hän ei päässyt pelaamaan kisoissa. Ensimmäisen arvoturnausottelunsa hän pelasi EM-kilpailuissa 2008 Romaniaa vastaan.


title: Maarten Stekelenburg

text: Stekelenburg nousi maajoukkueen kiistattomaksi ykkösmaalivahdiksi edellisen aloittajan Edwin van der Sarin lopetettua maajoukkueuransa 2008 EM-kisojen jälkeen. Hän pelasi kaikki seitsemän ottelua Alankomaiden saavuttaessa hopeaa MM-kilpailuissa 2010. Hän pelasi kaikki Alankomaiden kolme ottelua EM-kilpailuissa 2012. Hän kuitenkin menetti ykkösmaalivahdin paikkansa saman vuoden lopulla ja pelasi lokakuun 2012 jälkeen seuraavan A-maaottelunsa vasta lokakuussa 2016.


title: Maarten Stekelenburg

text: Stekelenburgin toinen korva on kuuro.


title: Robots in Disguise

text: Robots in Disguise on englantilainen vuonna 2000 perustettu electropunk-yhtye ja DJ-duo. Sen kaksi jäsentä Dee Plume ja Sue Denim perustivat yhtyeen tavattuaan Liverpoolin yliopistossa. Denim ja Plume ovat myös esiintyneet useassa "The Mighty Booshin" jaksossa (Dee Plume seurustelee yhden show'n tähden, Noel Fieldingin, kanssa). Lisäksi he olivat mukana Mighty Booshin lavakiertueella.


title: Robots in Disguise

text:
Dee Plume ja Sue Denim ovat vuodesta 2007 olleet yhtyeen ainoat pysyväisjäsenet. Konserteissa yhtyeeseen kuuluu myös rumpali nimeltä
Ann Droid, sekä aiemmin myös Noel Fielding tai Chris Corner bassossa. Yhtyeellä on erikoinen vaatetyyli, ja sen jäsenet pukeutuvat usein kirkkaisiin lycra-asuihin.


title: Rakkaudella tehty

text: Rakkaudella tehty on suomalaisen Gasoline Girls And Petrol Boysin studioalbumi, joka julkaistiin 1989. Levy on äänitetty J.J. Studiossa. Kannen suunnittelu Esa Alhola, Papilo Art&Design Oy.


title: Rautatieoperaattori

text: Rautatieoperaattori on yhtiö tai muu taho, jolla on lupa harjoittaa rautatieliikennettä toisen tahon hallinnoimalla tai yhtiön omalla rataverkolla. Rautatieoperaattori toteuttaa aikataulunmukaista tai siihen verrattavaa henkilö- ja/tai tavaraliikennettä, käyttäen liikenteessään yhtiön omistamaa tai sille vuokrattua veto- ja vaunukalustoa. Mikäli rautatieoperaattori harjoittaa rautatieliikennettä toisen tahon omistamalla rataverkolla, kuuluu yhtiön toimintaan vain junaliikenteen järjestäminen: rataverkon liikenteenohjaus ja huolto kuuluvat tällöin rataverkon haltijalle.


title: Rautatieoperaattori

text: Suomessa rautatieoperaattoreita ovat VR-Yhtymä, joka liikennöi Liikenneviraston hallinnoimalla rataverkolla, sekä Karhulan–Sunilan Rautatie, joka liikennöi omistamallaan lyhyellä raideverkolla. Ratahallintokeskuksen hallinnoimaa rataverkkoa käyttävät myös museorautatieyhdistykset, jotka toimivat VR-Yhtymästä riippumattomina rautatieoperaattoreina.


title: Dornier Do 335

text:
Dornier Do 335 oli toisen maailmansodan nopein mäntämoottorilla varustettu lentokone. Se oli saksalaisen Dornierin rakentama hävittäjälentokone.
Sen kutsumanimet olivat "Pfeil" ja "Ameisenbär". Ensilento tapahtui 26. lokakuuta 1943.


title: Dornier Do 335

text: Dornier Do 335 pyrki yhdistämään yksi- ja kaksimoottoristen koneiden hyvät puolet. Kahta moottoria tarvittiin suuren tehon saavuttamiseksi, mutta normaaleilla kaksimoottorisilla koneilla oli ongelmana siipiin asennettujen moottorien suuri ilmanvastus sekä hitausmomentti pituusakselin suhteen. Do 335:ssä molemmat ongelmat oli ratkaistu asentamalla molemmat moottorit runkoon, siten että toinen moottori oli nokassa vetämässä, toinen pyrstössä työntämässä. Kone oli ensimmäinen potkurikone, jossa oli heittoistuin.


title: Dornier Do 335

text: Koneen suunnittelua hidasti selvästi sodanjohdon päättämättömyys koneen tarpeen suhteen; alun perin koneesta piti tulla pommikone; sitten koko projekti laitettiin jäihin koska luultiin sodan loppuvan pian ja haluttiin keskittyä lyhytaikaisempiin hankkeisiin. Lopulta koneesta päätettiin kehittää hävittäjäpommittaja, mutta vain 13 sarjatuotantokonetta ehti valmistua ennen kuin amerikkalaiset valtasivat tehtaan.


title: Dornier Do 335

text: Do-335:ä ei ehditty käyttää taisteluissa. Tunnettu hävittäjä-ässä Pierre Clostermann tosin kertoo muistelmissaan kohtaamisestaa Do-335-koneen kanssa. Yksinäinen saksalaiskone pakeni nopeutensa turvin.


title: Sean Bean

text: Shaun Mark ”Sean” Bean (s. 17. huhtikuuta 1959 Sheffield, South Yorkshire) on brittiläinen näyttelijä. Hänet tunnetaan muun muassa roolistaan Boromirina "Taru sormusten herrasta" -trilogiassa.


title: Sean Bean

text: Muita merkittäviä rooleja Beanillä on ollut muun muassa elokuvissa "Näkymätön vihollinen", "The Island", "007 ja kultainen silmä", "National Treasure – kansallisaarre", "Troija" ja "North Country". Television puolelta Bean tunnetaan esimerkiksi Richard Sharpen roolista "Sharpessa" (1993–1997), Eddard Starkin roolista "Game of Thronesin" ensimmäisellä kaudella (2011) ja FBI-agentti Martin Odumin roolista "Legends"-jännityssarjassa. Bean on tehnyt myös teatterityötä ja hän on Royal Shakespeare Companyn jäsen.


title: Sean Bean

text: Bean on tunnettu siitä, että hänen elokuvissa ja televisiosarjoissa esittämänsä hahmot kuolevat varsin usein.


title: Sean Bean

text: Bean on ollut neljästi naimisissa, mutta kaikki liitot ovat päätyneet eroon. Toisesta liitostaan Melanie Hillin kanssa hänellä on kaksi lasta ja kolmannesta liitostaan Abigail Cruttendenin kanssa yksi. Beanin viimeisin liitto päättyi vuonna 2010.


title: Ishikawan prefektuuri

text: Ishikawan prefektuuri () sijaitsee Honshūn saarella, Japanissa. Sen pääkaupunki on Kanazawa. Prefektuuri syntyi vanhojen Kagan ja Noton provinssien yhdistyessä. Prefektuurin teollisuutta hallitsevat tekstiili- ja koneteollisuus.


title: Ishikawan prefektuuri

text: Japaninmeren rannikolla sijaitseva prefektuuri on osa Chūbun aluetta. Ishikawan pohjoinen osa muodostuu kapeasta Noton niemimaasta, ja eteläinen osa Honshūn rannikolla sijaitsevasta palstasta. Prefektuurin naapurissa sijaitsevat Toyaman ja Gifun prefektuurit idässä ja Fukuin prefektuuri etelässä.


title: Ishikawan prefektuuri

text:
Ishikawan prefektuurissa sijaitsee 10 kaupunkia.
Kanazawan kaupungissa sijaitsevaa Kenroku-enia pidetään yhtenä Japanin kolmesta kuuluisimmasta puutarhasta. Puutarhan läheltä löytyy vuonna 1583 rakennettu Kanazawan linna.


title: Adrianopolin taistelu

text: Adrianopolin taistelu käytiin vuonna 378 Itä-Rooman ja goottien välillä. Tulos oli goottien murskaava voitto, suuri osa Itä-Rooman joukoista tuhottiin ja keisari Valens kuoli itse taistelussa. Goottien ratsuväellä oli olennainen osa voitossa.


title: Adrianopolin taistelu

text: Roomalaisen historioitsijan Ammianus Marcellinuksen mukaan taistelu oli pahin roomalaisten kokema tappio sitten Cannaen.


title: Adrianopolin taistelu

text: Elokuun alussa ollessaan Adrianopoliksen lähellä Valens sai tiedon läheisestä Fritigernin johtamasta goottijoukosta. Valens halusi kunnian voitosta itselleen, eikä halunnut odottaa Gratianuksen joukkoja, jotka olivat muutaman päivän marssin päässä. Valens marssitti armeijansa goottien kukkulalla sijaitsevan vankkurileirin lähelle, saavuttaen nämä iltapäivällä ja aloitti heti taistelumuotoon levittäytymisen. Gootit asettuivat vankkurileirinsä eteen, vankkurien suojaan jäivät perheet ja omaisuus.


title: Adrianopolin taistelu

text: Ennen taistelua gootit halusivat neuvotella, mutta neuvottelut eivät tuottaneet tulosta. Todennäköisesti Fritigern pyrki viivyttelemään, jotta poissaoleva ratsuväki saataisiin paikalle. Fritigern oli tosin aikaisemminkin pyrkinyt rauhan solmimiseen. Myös Valens saattoi pyrkiä viivyttelemään saadakseen aikaa armeijansa järjestäytymiseen. Hidastaakseen ja häiritäkseen roomalaisia gootit olivat sytyttäneet kukkulaa ympäröivät niityt tuleen. Taistelu alkoi, kun jo järjestäytyneen oikean siiven ratsuväki hyökkäsi. Tämä ensimmäinen epäyhtenäinen hyökkäys epäonnistui, mutta se veti mukanaan koko roomalaisten linjan hyökkäämään, myös vain osittain paikalla olevan vasemman siiven. Kun roomalaisten vasen laita oli päässyt kiinni taisteluun, saapui goottien ratsuväki. Tähän roomalaiset eivät olleet valmistautuneet; vasenta siipeä suojaava ratsuväki ei ollut paikallaan, eikä reserviin tarkoitettua osastoa löytynyt. Pitkän taistelun jälkeen roomalaiset lopulta hajaantuivat ja pakenivat.


title: Adrianopolin taistelu

text: Vain kolmasosa roomalaisesta armeijasta pääsi pakoon. Kaatuneisiin lukeutui monia korkeita upseereita sekä keisari Valens, jonka kerrotaan joko kuolleen taistelukentällä tai piiloutuneen seurueineen läheiseen maataloon, jonka gootit polttivat. Talossa olleista menehtyivät yhtä vaille kaikki, ja eloonjäänyt kertoi gooteille, kuinka lähellä keisarin vangitseminen oli ollut.


title: Tyttöbändi

text: Tyttöbändiksi saatetaan kutsua musiikkiyhtyettä, joka koostuu nuorista naispuolisista esiintyjistä, erityisesti kevyttä popmusiikkia esittävistä. Tyttöbändiksi saatetaan kutsua myös yhtyettä, jonka laulajat ovat naispuolisia, jolloin taustabändissä voi olla myös miehiä.


title: Tyttöbändi

text: Tyttöbändeistä tuli kuuluisia 1960-luvulla, erityisesti Motown-levy-yhtiön että Phil Spectorin tuottamien yhtyeiden saavutettua roppakaupalla listamenestystä. Aikalaisyhtyeistä kuuluisimpia olivat muun muassa The Ronettes, The Shangri-Las, The Shirelles, Diana Ross & The Supremes, The Marvelettes sekä The Crystals. 1970-luvulla naisista koostuvat lauluyhtyeet olivat tilapäisesti poissa muodista, mutta tuolloin alkoivat ensimmäiset kokonaan naispuolisista muusikoista koostuvat yhtyeet menestyä. Näihin kuuluivat The Runaways ja The Slits. Rockyhtyeistä ehkä tunnetuimpia olivat melodiseen rockiin keskittynyt Fanny ja heavya soittanut Birtha.


title: Tyttöbändi

text: 1980-luvulla tunnetuimpia tyttöbändejä olivat muun muassa Pointer Sisters, sisarusduo Mel & Kim, Bananarama, The Bangles sekä Salt-N-Pepa. 1990-luvun tunnetuimpia tyttöbändejä olivat taas Spice Girls, Destiny's Child, En Vogue sekä TLC. Vuosikymmenen ilmiöihin lukeutuukin Spice Girlsistä seuranneet tyttöbändit. 2000-luvun alussa suosittuihin tyttöbändeihin kuuluivat Las Ketchup, t.A.T.u sekä Eden's Crush. Tällä hetkellä länsimaissa suosituimpia tyttöbändejä tällä hetkellä ovat Little Mix ja Fifth Harmony. Aasialaisista tyttöbändeistä tunnetuimpia ovat japanilainen Hello! Project sekä muun muassa korealaiset 2NE1 ja Girls' Generation.


title: Tyttöbändi

text: Suomen ensimmäinen albumin julkaissut tyttöbändi oli 1980-luvulla toiminnassa ollut Tavaramarkkinat. Suositummiksi tyttöbändit tulivat Suomessa 1990- ja 2000-lukujen vaihteessa, jolloin ainakin Nylon Beat, Taikapeili ja Tiktak olivat huipulla. Vuosituhannen vaihteen jälkeen aloittaneista tyttöbändeistä tunnetuimpia ovat olleet muun muassa PMMP, Gimmel, ja Indica. Monen tyttöbändin historia on jäänyt melko lyhyeksi, mutta comebackejakin on tapahtunut, esimerkiksi Nylon Beat jatkaa keikkailua pitkän tauon jälkeen kesällä 2018.


title: Poikabändi

text: Poikabändi on pop- tai R&B-musiikkia laulava ryhmä, jossa laulajina on useita nuoria miehiä. Jäsenien odotetaan myös esiintyvän myös tanssijoina, usein koreografioita omiin kappaleisiinsa.


title: Poikabändi

text: Poikabändin jäsenet eivät yleensä soita instrumentteja (vaikka onkin poikkeuksia, kuten A1, The Moffatts, South 65, Marshall Dyllon ja Jonas Brothers). Termiä "poikabändi" voidaan myös käyttää negatiivisena sanontana journalismin parissa. Poikabändit voidaan rinnastaa tyttöbändeihin. The Jackson 5 on kaikkien aikojen myydyin poikabändi, bändin myytyä yli 150 miljoonaa albumia maailmanlaajuisesti.


title: Poikabändi

text:
Ensimmäisiä poikabändejä olivat yhtyeet kuten The Jackson 5, The Osmonds ja alkuvaiheen The Monkees. The Monkeesin jäsenille kehiteltiin erilainen persoonallisuus; The Jackson 5 oli sisarusryhmä, joka julkaisi monia musiikkimuotoja, joita poikabändit seurasivat. Heidän musiikkinsa esimerkiksi sisälsi soul-musiikin kaltaisia harmonioita ja popin säveliä. Kaikki yhtyeen jäsenet lauloivat, mistä tuli tavanomainen tunnus poikabändeille.
The Monkeesia pidetään usein poikabändien alkuperäisenä tienraivaajana sen muodostuttua vuonna 1965 Don Kirshnerin valvonnassa.


title: Poikabändi

text: Vaikka termiä "poikabändi" käytetäänkin useimmiten puhuttaessa 1990-luvulla tai myöhemmin syntyneistä yhtyeistä muitakin edellekävijöitä (aikaisemmin mainittujen lisäksi) on ollut olemassa läpi pop-musiikin historian. The Temptations, suosittu 1960-luvulla; The Bee Gees ja Earth, Wind and Fire, suosittuja 1970-luvulla; ovat kaikki erilaisten poikabändien ilmentymiä. Latinopoikabändi Menudo löydettiin vuonna 1977. Myöhemmät ryhmät ovat paljon velkaa myös 1970-luvulla suositulle Village People -yhtyeelle valikoidun jäsenkirjon ja tanssikoreografian tärkeyden osalta.


title: Poikabändi

text: Vaikka sanaa "poikabändi" ei ollut olemassa ennen 1990-lukua, bostonilaista ryhmää New Editionia on kutsuttu poikabändi-trendin alulle saajaksi 1980-luvulla. Maurice Starr loi New Editionista saamalla innoituksella yhtyeen New Kids on the Block, joka oli ensimmäinen menestyvä moderni poikabändi. Starrin ajatus oli sovittaa traditionaalinen R&B-genre pop-genreksi. Eräät eurooppalaiset managerit loivat omia bändejään, joista ensimmäisiä oli Nigel Martin-Smithin Take That Isossa-Britanniassa sekä Louis Walsh ja East 17, joka hajosi jo 1990-luvulla.


title: Poikabändi

text: Yksi kaikkein menestyksekkäimmästä poikabändien managereista oli Lou Pearlman, joka perusti mm. menestyksekkäät bändit Backstreet Boys ja *NSYNC, vaikka hän myöhemmin paljastuikin petturiksi pimitettyään luomiltaan bändeiltä runsaasti rahaa. Ison-Britannian Simon Cowell (American Idol) tunnetaan Louis Walshin muodostaman poikabändin Westlife avustamisesta, jota mainosti myös entinen poikabändi Boyzonen jäsen Ronan Keating.


title: Poikabändi

text: Poikabändien mielikuvaa kontrolloitiin varovasti ryhmän vaatetuksella, mainosmateriaalilla ja musiikkivideoilla, kun huomattiin sen vaikuttavan bändin menestykseen. Tavallisesti jokainen bändin jäsentä kuvataan tietyllä stereotypialla, kuten "vauva" tai "paha poika."


title: Poikabändi

text: Useimmissa tapauksissa bändien musiikin on kirjoittanut, sovittanut ja tuottanut tuottaja, joka toimii bändin kanssa alituisetsi ja kontrolloi ryhmän ääntä - ja jos on tarpeen, palkaa sessiomuusikon ryhmän avuksi.


title: Poikabändi

text: Tyypillisen poikabändin esitys sisältää koreografioidun tanssin, jossa jäsenet laulavat ja/tai räppäävät vuorotellen. Poikabändit eivät tavallisesti sävellä tai tuota omaa musiikkiaan. Suomalainen poikabändi Satin Circus on kuitenkin tunnettu siitä, että he säveltävät, sovittavat ja soittavat omaa musiikkia.


title: Poikabändi

text: Poikabändin avaintekijä on trendikkäänä oleminen. Se tarkoittaa sitä, että bändi muodostaa viimeisimmän muoti ja musiikkitrendin suositulla musiikkialalla. Vuodesta 2008 poikabändit laulavat enemmän pop punkia kuten Blink 182 sekä emo/pop punkia.


title: Poikabändi

text: Backstreet Boys, New Kids on the Block, McFly, Boyzone, Take That, 'N Sync, A1, Westlife ja One Direction ovat esimerkkejä siitä mikä on suosittua teinien ja aikuisten keskuudessa. Poikabändit alkavat nousta takaisin julkisuudenkuvaan Yhdysvalloissa, viiden vuoden pääasiallisen poissaolon jälkeen, mukanaan uusia poikabändejä kuten One Call, Day26, B5, V Factory, Menudo, Lexington Brigde (yhtye), US5, C Note ja Varsity Fanclub.


title: Poikabändi

text: Vaikka suurin osa poikabändeistä pitäytyykin R&B:n ja/tai popin vaikutteissa myös muut musiikkigenret, huomattavimmin country ja folk, ovat myös läsnä. Esimerkiksi South 65:ttä ja Marshall Dyllonia pidetään molempia country-musiikkia laulavina poikabändeinä. Il Divo taas on Simon Cowellin luoma pikabändi, joka laulaa oopperasävyistä popia.


title: Poikabändi

text: 1990-luvusta lähtien bändit kuten Backstreet Boys eivät ole pitäneet leimasta "poikabändi" ja ovatkin pitäneet enemmän termistä "mieslaulajaryhmä". Musiikkilehdet ovat syyttäneet poikabändien korostavan ulkonäköä ja marketoivan ryhmää musiikin tasoa enemmän. Muu kritisointi sisältää mm. teini-ikäisen väestön miellyttämistä, alkuperäisyyden puutosta musiikissa ja naismaiselta vaikuttaminen.


title: Poikabändi

text: Kritisoinnin seurauksena poikabändejä käytetään joskus parodian kohteena populaarikulttuurissa:


title: Poikabändi

text: Vaikka poikabändien musiikki vetääkin ihmisiä puoleensa, bändien menestys ei näytä kestävän pitkään. Fanien (jotka useimmiten ovat tyttöjä) ikä ja musiikillinen maku kehittyvät ja he kasvavat 'erilleen' kyseisistä ryhmistä. Jos menestys kuitenkin jatkuu, usein yksi tai useampi bändin jäsenistä jättää ryhmän havitellen soolouraa (varsinkin jos heillä on kyky kirjoittaa lauluja). Entisiä poikabändien jäseniä, jotka menestyvät myöhemmin soolourillaan ovat mm. Ricky Martin, Michael Nesmith, Jordan Knight, Robbie Williams, Justin Timberlake, Jesse McCartney, Ronan Keating, Brian McFadden, Nick Lachley, Kevin Richardson ja Michael Jackson, josta tuli myöhemmin kaikkien aikojen myydyin sooloartisti.


title: Poikabändi

text: Muita entisiä poikabändien jäseniä on vaihtanut alaansa täysin, esimerkiksi Mickey Dolenzista tuli menestyksekäs televisiotuottaja ja teatteriohjaaja, David W. Rossista tuli näyttelijä ja käsikirjoittaja, Sam Waltersista tuli Grammy-ehdokkaanakin ollut lauluntekijä ja tuottaja ja Donnie Wahlbergistä tuli elokuvanäyttelijä.


title: Humvee

text:
M998 High Mobility Multipurpose Wheeled Vehicle (lyh. HMMWV) eli Humvee on pääasiassa Yhdysvaltain armeijan käyttämä, moottoroitu sotilasajoneuvo.
Yhdysvaltain armeijalla on käytössään ainakin 17 eri versiota Humveestä, jota käytetään joukkojen ja varusteiden kuljetuksen lisäksi myös asealustana ja ambulanssina. Humveen siviiliversio tunnetaan nimellä Hummer.


title: Humvee

text:
Keväällä 1981, Yhdysvaltain armeija kirjoitti sopimuksen AM Generalin kanssa muutaman prototyypin tuottamiseksi testikäyttöön, koska AM Generalin valmistama prototyyppi oli varteenotettava tuote ja koska vanhentuneet Jeepit piti vaihtaa uudempaan kalustoon. Myöhemmin samana vuonna Yhdysvaltain armeija allekirjoitti sopimuksen, jolloin aloitettiin 55 000 Humveen valmistus, jotka oli määrä saada viimeistään vuonna 1985 Yhdysvaltain armeijan käyttöön. HMMWV:stä on tullut Yhdysvaltain armeijan selkäranka ympäri maailmaa käydyissä ja käytävissä konflikteissa. Yli 10 000 HMMWV:tä on vuonna 2003 alkaneessa "operaatio Irakin vapauttamisessa" mukana. Irakin sodassa on menetetty noin 500 Humveetä vuoden 2008 alkuun mennessä.
Vaihteiden välitykset:


title: Humvee

text: HMMWV:n heikkous on panssarointi. Perusmalleista puuttuu panssarointi kokonaan, mutta esimerkiksi ambulanssiversioiden sekä M1114 ja M1116 panssarointitaso on "44grain", joka antaa keskinkertaisen suojan luodeilta. Telamiina ja muut miinat tuhoavat ajoneuvon käytännössä kokonaan panssaroinnista huolimatta.


title: Humvee

text: Yhdysvaltain joukot Irakissa ovatkin itse joutuneet lisäämään panssarointia metallilevyillä ja hiekkasäkeillä, koska neljännes Irakissa olevista Humveistä on panssaroimattomia. Nykyään Humveetä valmistetaan UP-armored versiona joka sisältää vahvemman panssaroinnin. USA:n joukkojen tappioista huomattava määrä (n.40%) on aiheutunut juuri IED-iskuissa. Nykyinen panssarointi antaa melko hyvän suojan tienvarsipommilta jos se ei sijoitu auton alle.


title: Humvee

text: Humveessä on 6,2-litrainen V8-moottori, joka vie polttoainetta kaupungissa pahimmillaan 60 l/100 km. Humveen polttoainekustannukset ovat Yhdysvaltain armeijalle huomattava menoerä verrattuna esimerkiksi Suomen käyttämään Land-Rover defender 5d:hen, jonka kulutus on huomattavasti pienempi kuin HMMWV:een.


title: Humvee

text: Humveetä voidaan kuljettaa erityyppisissä rahtikuljetuskoneissa ja helikopterin alle kiinnitettynä.


title: ASCII-tabulatuuri

text: ASCII-tabulatuuri on ASCII-merkistöllä tehty tabulatuuri. Se on yleisesti käytössä Internetissä.


title: ASCII-tabulatuuri

text: e|-----------------------------------|


title: ASCII-tabulatuuri

text: (kuvassa Deep Purplen "Smoke On The Water"in tabulatuurit)


title: ASCII-tabulatuuri

text: HH|x-x-x-x-|x-x-x-x-|


title: Sala Baker

text: Sala Baker (s. 22. syyskuuta 1976 Wellington) on uusiseelantilainen näyttelijä ja stunttimies.


title: Sala Baker

text: Alun perin Baker palkattiin "Taru sormusten herrasta" -trilogiaan vastaamaan useista stunttikohtauksista, mutta lopulta hän päätyi myös Sauronin rooliin. Lisäksi hän näytteli useita örkkejä, gondorilaisia ja rohanilaisia.


title: Sala Baker

text: "Tarun sormusten herrasta" ohella Baker on tehnyt stuntteja muun muassa elokuvassa "".


title: Valtioateismi

text: Valtioateismi tarkoittaa valtion harjoittamaa uskontojen tukahduttamista ateismin hyväksi. Maailman ainoa virallisesti täysin ateistinen valtio oli kommunistinen Albania, jossa vuonna 1967 kiellettiin lainsäädännöllä kaikki uskonnonharjoittaminen.


title: Valtioateismi

text: Vuoden 1917 vallankumouksen jälkeen Neuvostoliiton johtaja V. I. Lenin erotti kirkon valtiosta ja koulun kirkosta. Perustuslailla säädettiin, että maassa vallitsee uskonnonvapauden ja ateistisen propagandan vapaus.


title: Valtioateismi

text: Aluksi bolševikit suhtautuivat uskontoon harmittomana taikauskona, joka vähitellen tieteen edetessä tulisi häviämään. Vuonna 1921 suhtautuminen kuitenkin muuttui ja puolue omaksui uuden ”taistelevan ateismin” ja ”taistelevan materialismin” periaatteet, joiden perusteella aloitettiin laaja uskonnonvastainen propagandakampanja. Jumalattomien liiton (myöhemmin Taistelevien jumalattomien liitto) suoritti ateismin levitystyötä. Vuodesta 1926 vuoteen 1932 järjestön jäsenmäärä kasvoi tasaisesti 87 000:sta 5,6 miljoonaan jäseneen.


title: Valtioateismi

text: Vuoden 1937 väestönlaskennan tuloksien perusteella 57 % neuvostoliittolaisista kuitenkin edelleen luokitteli itsensä uskovaisiksi. Tuloksen johdosta Stalin toimeenpani Jumalattomien liitossa käyntiin laajat puhdistukset liian hitaan uskonnon hävittämisen vuoksi. Toisen maailmansodan aikana erityisesti ortodoksinen kirkko otettiin mukaan Saksan vastaiseen sotaponnistukseen, ja uskontojen vaino laimeni. Vuonna 1943 toimintansa lopettaneen Taistelevien jumalattomien liiton työn jatkajaksi perustettiin vuonna 1947 Poliittisen ja tieteellisen tiedon levittämisyhdistys eli Znanie (, ).


title: IRAF

text: IRAF ("Image Reduction and Analysis Facility") on laajalti käytetty massiivinen ohjelmistokokonaisuus tähtitieteellisen havaintodatan käsittelyyn. Alun perin vuonna 1986 julkaistu ohjelmisto oli tarkoitettu teleskooppien tuottaman kuvatiedostojen käsittelyyn, mutta nykyisin IRAF tarjoaa täyden ohjelmointiympäristön virtuaalikäyttöjärjestelmineen. Datan käsittely perustuu erityisiin työkalupaketteihin, joita on julkaistu lähes kaikille havaintolaitteille ja eri aallonpituusalueille optiselta alueelta röntgeniin ja radiohavaintoihin. Tiedostomuotoina IRAF tukee tähtitieteessä yleisesti käytettyjä kuvaformaatteja (esimerkiksi OIF ja FITS), tekstitiedostoja sekä binääritaulukoita. On olemassa työkaluja tavallisten kuvaformaattien (GIF, JPEG) muuttamiseksi IRAFin tukemaan muotoon ja takaisin. Ohjelmistoon kuuluu oma, paljon C-kielen kaltainen ohjelmointikieli "SPP" sekä korkeamman tason skriptauskieli "CL".


title: IRAF

text: IRAF on saatavilla kaikille suuremmille käyttöjärjestelmille maksutta projektin kotisivuilta (Windows -käyttö vaatii Cygwin-ympäristön). Ohjelmistoa julkaisee NOAO.


title: Holmgang

text: Holmgang eli "saaressa käynti" () oli viikinkien kaksintaistelu. Se oli yhteisön tunnustama tapa ratkaista riidat. Tiedot holmgangista ovat peräisin saagoista.


title: Holmgang

text: Haasteesta ei ollut helppo kieltäytyä, sillä silloin miehisyyden olisi katsottu menneen. Taistelusta saattoi kuitenkin henkilökohtaisesti välttyä, jos sai jonkun muun taistelemaan omasta puolestaan.


title: Holmgang

text: Osapuolet löivät aseillaan toisiaan vuorotellen; usein haastettu löi ensin, ja sitten oli haastajan vuoro. Saattoi myös olla sellainen sääntö, että kilpiä sai käyttää kolme. Iskut saattoivat hajottaa kilven. Usein tapana oli taistella tarkoin määrätyllä alueella, kuten eläimen taljalla. Joskus mentiin pienelle saarelle, josta vain voittajan oli tarkoitus palata. Jos joku pakeni taistelualueelta, hänet leimattiin pelkuriksi.


title: Holmgang

text: Usein voittaja sai hävinneen omaisuutta tai jopa kaiken omaisuuden. Saagojen perusteella holmgang alettiin nähdä ongelmaksi, kun berserkit alkoivat käyttää sitä ryöväyksen välineenä. He haastoivat ihmisiä, ja veivät sitten voittajan oikeudella heidän maansa, omaisuutensa tai naisensa. Lähinnä tämän vuoksi holmgangit saagojen mukaan kiellettiin Islannissa vuonna 1006 ja Norjassa vuonna 1014.


title: Holmgang

text: Kaksintaisteluperinnettä on ollut monissa muissakin kulttuureissa, kenties myös Suomessa. Kalevalassa kuvataan tunnettua Pohjolan isännän ja Lemminkäisen kaksintaistelua, jossa siinäkin lyödään miekalla vuorotellen. Matti Kurjen ja Pohto-nimisen vihollisen kerrotaan menneen saarelle kaksintaisteluun. Pohto ei kuitenkaan noudattanut sääntöjä, vaan löi ennenaikaisesti Matti Kurjen käden irti. Matti Kurki tappoi toisella kädellään Pohdon.


title: Voshod-ohjelma

text: Voshod-ohjelma (, ) oli Neuvostoliiton miehitetyn avaruuslento-ohjelman jatko Vostok-ohjelman jälkeen. Vostokiin oli kuulunut Juri Gagarinin ensilento ja viisi muuta miehitettyä lentoa. Voshod-ohjelmasta toteutui kaksi miehitettyä lentoa vuosina 1964 ja 1965. Voshod 2 -lentoon sisältyi ensimmäinen avaruuskävely. Voshod-ohjelmaa seurasi Sojuz-ohjelma. Voshod-ohjelman kantorakettina toimi R-7-ohjuksen kehitysversio Voshod 11A57.


title: Voshod-ohjelma

text: Voshod-lennot tapahtuivat hieman aiemmin kuin NASAn Mercury- ja Gemini-lennot, minkä vuoksi Neuvostoliitto teki useita asioita ensimmäisenä maailmassa. Tämän takia lennoilla oli Hruštšovin hallinnolle sisä- ja ulkopoliittista arvoa.


title: Andy Serkis

text: Andrew Clement G. ”Andy” Serkis (s. 20. huhtikuuta 1964 Ruislip, Lontoo) on englantilainen näyttelijä ja ohjaaja.


title: Andy Serkis

text: Serkisin isä oli Irakin armenialaisiin kuulunut Clement Serkis. Alkujaan suvun armenialainen nimi oli Sarkisian.


title: Andy Serkis

text: Serkis tunnetaan useista liikkeenkaappauksen kautta toteutetuista roolistaan, kuten Klonkkuna "Taru sormusten herrasta" -elokuvatrilogiassa ja "Hobitti"-elokuvatrilogiassa. Monet kriitikot olivat sitä mieltä, että Serkis olisi pitänyt asettaa Oscar-ehdokkaaksi roolityöstään. Hänen myöhempiin liikkeenkaappausrooleihinsa kuuluivat King Kong hahmon nimikkoelokuvassa vuonna 2005, Caesar elokuvissa "Apinoiden planeetan synty" (2011), "Apinoiden planeetan vallankumous" (2014) ja "Sota apinoiden planeetasta" (2017), kapteeni Haddock elokuvassa "" (2011), yksinvaltias Snoken rooli elokuvissa "" (2015) ja "" (2017) sekä Baloon rooli elokuvassa "Mowgli" (2018), jonka hän itse ohjasi. Varsinkin Caesarin rooli sai hyviä arvioita ja Serkisin Oscar-ehdokkuus nousi jälleen esiin. Hän on myös näytellyt Ulysses Klaue'ta Marvel Cinematic Universen elokuvissa "" (2015) ja "Black Panther" (2018).


title: Andy Serkis

text: Vuonna 2009 Serkis perusti ystävänsä Jonathan Cavendishin kanssa The Imaginarium -nimisen liikkeenkaappauspalveluita tuottavan yrityksen Lontooseen.


title: Toyaman prefektuuri

text: Toyaman prefektuuri () sijaitsee Chūbun alueella, Honshūn saarella, Japanissa. Sen pääkaupunki on Toyama.


title: Toyaman prefektuuri

text: Toyamaa ympäröivät pohjoisessa Japaninmeri ja Toyaman lahti, idässä Niigatan ja Naganon prefektuurit sekä etelässä Gifun ja lännessä Ishikawan prefektuurit.


title: Toyaman prefektuuri

text:
Toyaman prefektuurissa sijaitsee 10 kaupunkia.
Vuodesta 1910 eteenpäin kaivosyhtiöiden luontoon päästämä kadmium aiheutti 1912-1946 itai-itai-taudin. Tapaus on ensimmäinen tunnettu kadmiummyrkytys maailmassa.


title: Toyaman prefektuuri

text: Toyama on Japaninmeren rannikon johtava teollisuusprefektuuri, ja sillä on teollinen etulyöntiasema halvan sähköntuotannon seurauksena. Kuroben rotkossa virtaavaan jokeen rakennettu pato tuottaa sähköä energiayhtiö Kansai Denryokulle.


title: Abu Hamza al-Masri

text: Abu Hamza al-Masri (أبو حمزة المصري, s. 15. huhtikuuta 1958 Aleksandria, Egypti) oikealta nimeltään Mustafa Kamel Mustafa on egyptiläissyntyinen Isossa-Britanniassa asuva radikaali muslimisaarnaaja, joka tuomittiin seitsemäksi vuodeksi vankilaan murhaan kiihottamisesta saarnoissaan.


title: Abu Hamza al-Masri

text:
Hän muutti Britanniaan 1970-luvulla, eikä ollut tuolloin harras muslimi, mutta radikalisoitui myöhemmin ja lähti taistelemaan Afganistaniin.
Abu Hamza palasi Britanniaan 1980 ja mentyään naimisiin paikallisen kanssa sai maan kansalaisuuden. 1990-luvulla hän asui Bosniassa jossa käytti nimeä Adam Eaman.


title: Abu Hamza al-Masri

text: Hän toimi aiemmin Lontoon Finsbury Parkissa sijaitsevassa moskeijassa imaamina, mutta sittemmin hänet erotettiin tehtävästään. Hän itse väittää menettäneensä molemmat kätensä ja vasemman silmänsä Afganistanissa taistelussa neuvostojoukkoja vastaan, mutta asiasta on ristiriitaista tietoa liikkeellä. Nimimerkki Omar Nasiri väittää kirjassa "Jihadin sydämessä" hänen joutuneen paniikkiin kuumennettuaan afganistanilaisella terroristikoulutusleirillä pullollisen nitroglyseriiniliuosta vahingossa liian kuumaksi.


title: Abu Hamza al-Masri

text: Hän muutti Britanniaan opiskelemaan, meni naimisiin, sai lapsen ja anoi Britannian kansalaisuutta.


title: Abu Hamza al-Masri

text: Hamza on julkisesti ilmaissut tukensa Al Qaidalle ja vastustavansa Britannian osallistumista Irakin sotaan.


title: Vostok-ohjelma

text: Vostok (Восток, suomeksi itä) oli Neuvostoliiton miehitetty avaruuslento-ohjelma, jota seurasi Voshod-ohjelma. Sergei Koroljov kehitti Vostok-avaruusaluksen Zenit-vakoilusatelliitista.


title: Vostok-ohjelma

text: Lennot olivat


title: Romiskot

text:
Romiskot eli aselinnut ("Anhimidae") on heimo sorsalintujen lahkossa.
Romiskoita tunnetaan vain kolme lajia, jotka ovat Etelä-Amerikassa eläviä kosteikkolintuja. Romiskot eivät ui, mutta kulkevat räpylävarpaillaan kelluvilla kasveilla.


title: Luettelo eri maiden ensimmäisistä avaruuslentäjistä

text: Tämä on luettelo eri maiden ensimmäisistä avaruuslentäjistä. Neuvostoliittolaisen Juri Gagarinin jälkeen 39 eri maan ihmisiä on lentänyt avaruudessa.


text: Eräät avaruudessa lentäneet ihmiset ovat syntyjään olleet eri kansalaisuutta kuin lennon aikana, täten esimerkiksi Australia voisi olla yllä olevalla listalla. Neuvostoliiton kosmonauteista osa vaihtoi vuoden 1991 jälkeen kansalaisuuttaan. Itsenäisenä valtiona esim. Ukraina sai astronauttinsa avaruuteen vasta vuonna 1997, mutta Neuvostoliiton aikana avaruudessä kävi ukrainalaisia kosmonautteja.


title: T-64

text: T-64 on neuvostoliittolainen taistelupanssarivaunu, joka otettiin käyttöön 1967 vähän ennen T-72:ta. T-64 oli parempilaatuinen ja kalliimpi versio kuin massavalmistukseen tarkoitettu T-72. Toisin kuin T-72, T-64:ää ei koskaan valmistettu vientiin, vaan se oli yksinomaan neuvostoarmeijan käytössä. T-64 oli ensimmäinen Neuvostoliiton taistelupanssarivaunu, jossa oli automaattilataaja ja kolmihenkinen miehistö.


title: T-64

text: T-64 suuniteltiin Malyševin tehtaalle Harkovassa A. A. Morozovin ohjauksessa. Vaunun ensimmäinen prototyyppi valmistui vuonna 1960 ja sille annettiin kehittelynimi "Objekt 430". Sitä seurasivat "Objekt 432" vuonna 1962 ja "Objekt 434b" vuonna 1967. Vuonna 1963 oli tilattu esituotantoerä ja vuoteen 1964 mennessä oli rakennettu 54 vaunua. Tämän jälkeen tuotantomäärät lisääntyivät nopeasti ja joulukuuhun 1965 mennessä käytössä oli 218 vaunua. Vaunun eri mallien tuotantoa jatkettiin venäläisten lähteiden mukaan vuoteen 1987 saakka ja yhteensä vaunua tuotettiin noin 8 000 kappaletta.


title: T-64

text: Varhaisimpien tuotantoerien T-64 vaunuissa oli 115 mm 2A21 panssarivaunukanuuna automaattilataajalla. Tämä ja vaunun voimansiirto osoittautuivat ongelmallisiksi. Tämän takia jatkokehityksenä syntyi T-64A, jossa oli muiden parannuksien ohella 125 mm 2A26M2 panssarivaunukanuuna. Vaunua ei koskaan tarjottu Neuvostoliiton aikaan vientimarkkinoille, koska siinä oli sen käyttöönottohetkellä monia aikaansa edellä olleita ominaisuuksia.


title: T-64

text: Ukraina on käyttänyt T-64 vaunuja Itä-Ukrainan sodan aikana. Niitä on päätynyt myös Itä-Ukrainan separatistien käsiin. Osa niistä on oletettavasti vallattu ukrainan armeijalta tai armeijan varikoilta. Naton mukaan osa niistä on tullut Itä-Ukrainaan Venäjältä.


title: T-64

text: T-64 muistuttaa ulkokuoreltaan jonkin verran T-72 vaunua. Sen pääaseena toimii 125 mm 2A26M2 panssarivaunukanuuna, kun taas T-72 ja T-80 vaunuissa on 125 mm 2A46 panssarivaunukanuuna. T-64 vaunussa on sama ABC-suojajärjestelmä kuin edellämainituissa vaunuissa, mutta sen telaketjut ovat hieman kapeammat. Muita eroja ovat viisisylinterinen vastamäntädieselmoottori ja hieman poikkeava tykkitorni. Infrapuna-valonheitin on sijoitettu kanuunan vasemmalle puolelle. T-64:n aseistukseen kuuluvalla 12,7 mm NSVT-ilmatorjuntakonekiväärillä voi T-72 vaunusta poiketen ampua vaunun sisältä.


title: Feeniks-koulu

text: Feeniks-nettikoulu (käytetään satunnaisesti myös nimitystä Feeniks-koulu) on yksityisrahoitteinen, vuodesta 2012 nettipohjaisesti toiminut etäperuskoulu. Feeniks-koulu tarjoaa peruskoulun oppimäärän läpikäyntiin sopivia oppimistehtäviä ja oppisisällön sekä oppimisen seurannan mahdollistavan oppimisympäristön (tiedonrakentajat.fi). Opiskelu tapahtuu lähinnä omatoimisesti. Feeniks-koulu ei ole Opetusministeriön hyväksymä virallinen koulu. Feniks-nettikoulun oppilaat käyvät virallisesti kotikoulua, joten opiskelu voidaan aikatauluttaa joustavasti. Oppilas ja hänen vanhempansa vastaavat lapsen oppimisen etenemisestä ja oppimistulosten saavuttamisesta. Koska koulu ei ole virallistettu, se ei saa valtiolta tukea toimintaansa. Koululaisten perheet maksavat oppimisympäristöstä kuukausimaksun (vuonna 2018: 50 EUR/kk) ja tarvittaessa voivat ostaa lisäksi sopimansa määrän maksullista, netin Skype-yhteydellä toteutettua opinto-ohjausta tai yksityistunteja. Vuoden 2016 alussa (11.1.2016) Feeniks-koululla oli yhteensä 55 oppilasta.


title: Feeniks-koulu

text: Feeniks-koulun kannatusyhdistyksenä toimii Kehittyvä koulu -yhdistys ry.


title: Feeniks-koulu

text:
Feniks-koulu oli vuosina 2005-2008 toiminut oppilaiden, opiskelijoiden, vanhempien ja palkatun henkilökunnan muodostama yhteisö, joka toimii demokraattisesti ja oli uskonnollisesti ja aatteellisesti sitoutumaton. Jokaisella yhteisön jäsenellä oli yhtäläinen mahdollisuus osallistua yhteisön päätöksentekoon täysvaltaisena jäsenenä. Koulua hallinnoitiin viikoittaisella kokouksella, jossa jokaisella yhteisön jäsenellä ikään katsomatta oli yksi ääni. Taustalla oli vapaan koulujärjestelmän aate.
Feeniks-koulu syntyi tarpeesta perustaa oppijayhteisö, jossa käytännössä toteutuvat demokraattisuutta ja ihmisoikeuksia kunnioittavat arvot, ja jossa oppimiselle ei aseteta keinotekoisia esteitä tai rajoituksia.


title: Feeniks-koulu

text: Koulu aloitti toimintansa syksyllä 2005. Vuosina 2005-2007 Feeniks-koulu kokoontui Keravan kirjaston julkisissa tiloissa. 2007 syyslukukautena ja keväällä 2008 koulu toimi Vantaalta Korson Kulomäessä. Syyskausi 2008 alkoi Helsingin Vallilan nuorisotalon tiloissa. Siellä opetus kuitenkin päättyi pian tilojen lyhyen käyttömahdollisuuden vuoksi. Samalla todettiin että Feeniks-koulun toiminta laitetaan toistaiseksi tauolle.


title: Feeniks-koulu

text: Feeniks-koulun toiminta jatkui keväästä 2012 lähtien Feeniks-nettikouluna kotona oppivelvollisuuttaan suorittavien lasten ja nuorten nettiperuskouluna.


title: Toyama

text: Toyama () on Toyaman prefektuurin pääkaupunki Chūbun ja Hokurikun alueella Honshūn saarella Japanissa. Kaupungissa on 419 912 asukasta (2014) ja sen pinta-ala on 1 241,85 neliökilometriä. Toyama on valittu yhdeksi Japanin ydinkaupungeista.


title: Toyama

text: Toyama oli vanhan Etchūn provinssin pääkaupunki, mutta nykyinen kaupunki perustettiin 1. huhtikuuta 1889. Toyama tuhoutui lähes kokonaan toisessa maailmansodassa kun yhdysvaltalaiset pommittivat sen 1.–2. elokuuta 1945. Toyaman teollisuus keskittyy lääketeollisuuteen, biologiaan ja tietotekniikkaan. Kaupunkia palvelevat Toyaman lentokenttä sekä rautatieasema. Toyamaan tullaan avaamaan myös Hokuriku Shinkansenin linja vuonna 2015.


title: Kanda Bongo Man

text: Kanda Bongo Man (s. 1955, Inongo) on kongokinshasalainen soukous-muusikko.


title: Kanda Bongo Man

text: Kanda Bongo Man syntyi Inongossa, silloisessa Belgian Kongossa vuonna 1955. Hän on etniseltä taustaltaan bandundu. Kanda Bongo Man jätti koulun 18-vuotiaana.


title: Kanda Bongo Man

text: Kanda Bongo Man aloitti muusikonuransa jo kotimaassaan, mutta siirtyi vuonna 1979 Pariisiin. Hän esiintyi vuonna 1983 WOMAD-festivaaleilla Englannissa. Heinäkuussa 2005 hän esiintyi Live 8 -konsertissa Cornwallissa.


title: Buffet Crampon

text: Buffet Crampon on vuonna 1825 perustettu ranskalainen soitinvalmistaja, joka on erikoistunut puupuhaltimien valmistukseen.


title: Buffet Crampon

text: Vuonna 1825 ranskalainen soitinrakentaja Denis Buffet-Auger perusti työpajan Pariisiin. Hän rakensi 13-läppäisiä klarinetteja.


title: Buffet Crampon

text: Jean-Louis Buffet, Denis Buffet-Augerin poika peri isänsä työpajan vuonna 1830, ja kun poika nai Zoé Cramponin, työpajankin nimi muuttui Buffet Cramponiksi. Logo, joka yhä on leimattu tehtaalla valmistettuihin soittimiin, esiintyi sellaisenaan jo vuonna 1844.


title: Buffet Crampon

text: 1860-luvulla tehdas laajensi toimintaansa saksofonien valmistukseen. Belgialainen Adolphe Sax oli keksinyt soittimen vasta kaksi vuosikymmentä aiemmin.


title: Buffet Crampon

text: Nykyään Buffet Crampon tunnetaan klarinetinvalmistajana ja oboe-, fagotti- sekä saksofonivalmistajana.


title: Jääkiekon SM-liigakausi 2006–2007

text: Kausi 2006–2007 oli jääkiekon SM-liigan 32. kausi. Runkosarja alkoi 14. syyskuuta 2006 ja päättyi 6. maaliskuuta 2007. Hallitsevana mestarina kauteen lähti HPK, mestaruuden voitti Kärpät, jolle mestaruus oli SM-liigassa neljäs. Kärpät oli pudotuspeleissä suvereeni voittamalla kaikki ottelunsa, saman tempun tekivät Jokerit vuonna 1997 ja HIFK vuonna 1998. Joukkue oli tappiolla vain kahden erän ajan. Runkosarjan pistepörssin voitti Bluesin Martin Kariya.


title: Otavan Opisto

text: Otavan Opisto on vuonna 1892 perustettu sitoutumaton kansanopisto Mikkelin Otavassa. Toiminta-ajatuksessaan opisto keskittyy hakemaan uusia oppimisen tapoja ja muotoja sekä täydentämään nykyistä opetusjärjestelmää.


title: Otavan Opisto

text: Opetuksessa käytetään nykyaikaisia työkaluja: Otavan Opiston nettiperuskoulu ja nettilukio tarjoavat mahdollisuuden suorittaa molemmat opinnot internetin välityksellä. Kampuksella järjestetään myös monenlaista muuta kurssitoimintaa, kuten kymppiluokkia ja avoimen yliopiston kursseja.